text:
Kuri uyu wa gatanu tariki 5 Ukwakira 2018, mu karere ka Nyamagabe hizihijwe umunsi mpuzamahanga wa mwarimu. Ku rwego rw'akarere uyu munsi wijihirijwe mu murenge wa Mushubi.
Muri ibyo birori bw'akataraboneka, umushyitsi mukuru yari Umuyobozi w'Akarere ka Nyamagabe bwana Uwamahoro Bonaventure , hari kandi umuyobozi w'ishami ry'Uburezi mu karere ka Nyamagabe Nteziryayo Andre, Uhagarariye police AIP Daniel Niyibizi, abanyamadini bahagarariye barimo Padiri Alexandre Rurangwa ushinzwe amashuri gatolika mu murenge wa Mushubi, Abahagarariye amadini ya ADEPER, EAR,... Abarimu Bose ndetse nabanyeshuri.
Umuhango watangijwe n'indirimbo yubahiriza igihugu hakurikiraho ibiganiro bitandukanye bijyanye n'uyu munsi.
Muri ibi birori hahembwe kandi umwarimu wabaye indashyikirwa mu karere ka Nyamagabe witwa Nsengumukiza Aloys wigisha muri GS Mushubi akaba yahembwe Tablet, Radiyo na certificate. Hahembwe kandi umwarimu w'indashyikirwa mu murenge bwana Jonas Harerimana wigisha muri Ecole secondaire Mushubi yahembwe computer Laptop. Abandi babaye aba mbere Ku rwego rw'ibigo bahembwe radiyo na certificate.
Umuyobozi w'Akarere yatanze impanuro asaba abarezi kuba umusemburo witerambere rirambye.
Mu murenge wa Gasaka hizihijwe umunsi mpuzamahanga wa mwalimu. Uyu munsi munsi mukuru wabanjirijwe n'imikino y'umupira w'amaguru ( football ) ndetse n'uw'amaboko ( volleyball) Ku bagabo
n'abagore.
uyu munsi mukuru witabiriwe n'umuyobozi w'Akarere wungirije ushinzwe imibereho myiza y'abaturage Mme MUJAWAYEZU Prisca wari kumwe n'abahagarariye inzego z'umutekano(Army, Police na Dasso). hatanzwe n'ikiganiro cyatanzwe n'umukozi wa koperative Umwalimu SACCO.
Kuri uyu munsi kandi hanahembwe abarimu b'indashyikirwa batowe kuri buri kigo hamwe n'uwabaye indashyikirwa Ku rwego rw'umurenge.
Mu murenge wa Kaduha umunsi wa mwarimu wizihijwe aho Abanyeshuri bahagarariye abandi, Abarezi, Abayobozi b'ibigo by'amashuri abanza n'ayisumbuye, Inzego z'umutekano abahagarariye amadini bitabiriye. Uwo munsi mpuzamahanga wa mwarimu wabanjirijwe n'umukino wa volleyball wahuje Abarezi n'Abanyeshuri ba GS Kaduha. Hahembwe uwitwa Nsekanabandi Lameck umwarimu wigisha mu kigo cya ES Kaduha witwaye neza .
Mu murenge waNkomane naho bizihije umunsi mpuzamahanga wa Mwarimu .Ibirori byitabitiwe n'abarezi bose bo mu murenge wa Nkomane umushyitsi mukuru akaba yari umunyamabanga nshingwabikorwa w'uwo murenge UWAMAHORO Philbert.
Ibirori byaranzwe n'ibiganiro bitandukanye byagarutse kugushimira uruhare rwa Mwarimu mu kubaka igihugu binyuze mu burezi bufite ireme ndetse no kuba intangatugero mu baturanyi be.Muruyu muhango hahembwe umwarimu wabaye indashyikirwa kuri buri kigo ahabwa icyemezo cy'ishimwe ndetse n'umwarimu wabaye indashyikirwa ku rwego rw'umurenge washyikirijwe igihembo cya Mudasobwa laptop yagenewe na REB.
Mu murenge wa Tare nabo bizihijwe umunsi mukuru w'umwarimu witabiriwe na ES w'umurenge wa Tare ari kumwe na Commanda wa Police station ya Tare AIP Kagiraneza Placide ,Lt Colonel Safari Alphonse ukuriye ingabo mu murenge wa Tare washimiye abarimu ku bw'umurimo bakora w'intagereranywa kandi abasaba gukunda igihugu batanga uburezi bufite ireme.
Mu murenge wa Musebeya bizihije umunsi mukuru wa Mwarimu. Uyu munsi watangijwe n'Umukino wa Volley ball wahuje abigisha primaire n'abigisha secondaire. Hatsinda secondaire.
Bahuriye kandi mu cyumba mberabyombi cy'Umurenge ahatangiwe ibiganiro bitandukanye ahashimwe ibyo Leta y'u Rwanda ikora ngo abarimu batere imbere. Hatanzwe n'ibyifuzo byo kurushaho guteza imbere uburezi.


c: text/html

text:
Gahongayire uherutse kumurika album yise ‘New Woman’ yari amaze igihe mu nkiko aburana na Gahima Gabriel wahoze ari umugabo we bakaza gutandukana. Aba bombi bifuzaga ko ‘bahabwa gatanya buri wese akiberaho mu buzima bwe’.
Mu masaha ya mugitondo cyo kuri uyu wa Kabiri Urukiko rw’ibanze rwa Kacyiru rwaburanishije uru rubanza rwasomye umwanzuro wemeza ko ‘Gahongayire Aline na Gahima Gabriel batandukana’.
Umwanzuro w’urukiko ugaragaza ko batandukanye bisesuye biciye mu mategeko ndetse ko ntacyo bagomba kugabana kuko nta mwana cyangwa umutungo bari bafite.
Mu gusoma umwanzuro w’iburanisha ry’uru rubanza, umucamanza yavuze ko Gahongayire na Gahima bari bamaze amezi cumi n’abiri batabana nk’umugore n’umugabo bityo ko bagomba guhabwa gatanya buri wese akajya kuba mu buzima bwe.
Inkuru y’isenyuka ry’uru rugo yavuzwe bwa mbere itangajwe na Gahima Gabriel ubwo yari muri Tanzania muri Mutarama 2015. Icyo gihe umugabo ni we watangaje ko ibyabo byarangiye Gahongayire aryumaho avuga ko ‘yabivuze bimucitse’.
Muri Nzeri 2016 Aline Gahongayire yavugiye kuri Radio Ijwi ry’Amerika ko yananiranywe n’umugabo bafata icyemezo cyo kubaho ukubiri.
Icyo gihe yagize ati “Impamvu natandukanye na we, ni uko byanze burundu, byaranze ntabwo twumvikanye, ntabwo turi abanzi ariko ntabwo twumvikanye.” Yongeyeho ko agikeneye undi mugabo usibye ko bitihutirwa cyane.
Ati “Ntabwo ndi mubi Imana izampa undi, nzabona undi mugabo ntabwo nzakomeza kubaho gutya. Undi mugabo nzamushaka, ko nkiri muto se! […] Nkeneye kubyara, nkeneye kuba nyina w’amahanga, humura undi mugabo nzamushaka, nako ntabwo nzamushaka azanshaka."
Gahongayire na Gahima Gabriel barushinze ku itariki ya 20 Ukuboza 2013, bakoze ubukwe bw’igitangaza, bemeranya kuzabana iteka ariko birangiye bananiranywe.
Inzira Gahongayire yanyuzemo akibana na Gahima:

robotstxt: allowed

filter: keep


text:
Uko iterambere rigenda riza ni nako rizana byinshi bitandukanye , aho uyu munsi tugye kwibanda cyane ku bijyanye n’ imyambarire isigaye igaragaza bamwe mu bakobwa aho bamwe muri bo biharaje kwifotoza bagaragaza bimwe mu bice byabo by’ umubiri bazi neza ko bikundwa n’abasore gusa bose bagahuriza mu kwambara utwenda tugufi ndetse bakifotoza berekana ikibuno cyabo.
Mu myambarire twibanzeho uyu munsi ni iyo abakobwa bakunze kwambara ibegereye cyane aho twasanze itambarwa n’abakobwa gusa ahubwo hari n’abagore bayambara. Mu bucukumbuzi twakoze d twasanze hari aho bifitanye isano n’amafoto ari gukunda gukwirakwizwa na ba nyir’ubwite ku mbuga nkoranyambaga zitandukanye, akavugwaho byinshi binyuranye, aho usanga igitsinagore muri iyi minsi kiri gukunda kwerekana imiterere y’igice cy’inyuma (Imiterere y’ikibuno cyabo).
Aha rero twabajije impamvu yabyo, abenshi bahuriza kukuba kiriya gice kiri mu bice by’umubiri wabo kirangaza cyangwa gikurura igitsinagabo cyane kurusha ibindi bice byose by’umubiri w’umukobwa. Kuko ngo uko abagabo bakebuka bitegereza umukobwa/ umugore ufite ikibuno giteye neza, birenze cyane uko bakebuka bareba ibindi.
Ni yo mpamvu rero muri iyi minsi usanga imyambarire igaragaza imiterere y’ikibuno ku gitsinagore iharawe cyane kandi ikanakundwa n’ingeri nyinshi kuko umukobwa /umugore uyambaye usanga yitaweho cyane bikamufasha kugera ku ntego ye yo kumva akunzwe na benshi cyane ku mbuga nkoranyambaga akoresha .
Kimwe no ku mafoto agiye atandukanye, aho usanga bifotoza bibanda ku gice k’inyuma, ngo usanga bene ayo mafoto ariyo akunze kuvugwaho byinshi bitandukanye, bityo ugasanga buri gitsinagore kifuje kugira ikibuno giteye uko bifuza ndetse byanagaragaye cyane ko nko mu mujyi hadutse amakariso bambara agatubura ingano n’imiterere y’ikibuno cyabo.
Nta yindi mpamvu rero uzasanga ibi bikorwa, ni uko ikibuno ari igice kiri ku mubiri w’igitsinagore gikurura abagabo cyane kurusha ibindi.aho usanga gifasha bamwe mu bakobwa kwamamara ndetse no kugera ku ntego zabo bitewe nicyo ashaka kugeraho .
Mu yandi magambo,abagore n’abakobwa nibo batuma ubusambanyi bwiyongera.Abakobwa benshi bakeka ko kwambara ubusa bibaha agaciro.Ntabwo bazi ko bigira opposite effect (effet inverse) kuko bituma abagabo babifuza kugirango baryamane.Ntabwo ari byiza kwanika ibibuno,amabere,ibibero,sex imana yaguhaye.Yabiguhaye kugirango uzabihe gusa umuntu umwe muzabana biciye mu mategeko.Ikibabaje nuko abasore n’abagabo nyamwinshi baba bashaka kureba abakobwa bambara ubusa.Ntabwo bazi ko imana itubuza gukomeza kureba abakobwa n’abagore,kugirango bitatugusha mu busambanyi.Bisome muli Matayo 5:28.Ni icyaha gukomeza kubareba.Imana ishaka ko twigana YOBU.Ntabwo yitegerezaga abagore (Job 31:1).Kandi abantu bakora ibyo imana yanga kubera gushaka kwishimisha no gukira,nibo benshi mu isi.Impamvu imana yatinze kuzana IMPERUKA,nuko ishaka ko abantu bose bahinduka,bakava mu gushaka ibyisi gusa,bityo bakazaba muli paradizo.Bisome muli 2 Petero 3:9.Kubera ko abantu banze kumva ibyo imana idusaba,ahubwo bakaba barushaho kuba babi,igiye kuzana Imperuka.Hazarokoka abantu bake bayumvira (Imigani 2:21,22).


text:
Mu murenge wa Ngoma, Akagali ka Mugote, muri uru rukerera rwo kuri uyu wa 24 Mata 2018, hazindutse humvikana inkuru y’akababaro ko igitengu (umukingo) cyagwiriye umuryango w’abantu 5 bane muri bo bagahita bapfa.
Uyu muryango wari ugizwe na Nzabanita Bernardin wavutse mu 1944, akaba yitabye Imana n’umugore we witwaga Ikitegetse Anamariya wavutse 1946 hamwe n’abuzukuru babo 2, Yankurije Pascasie na Nakabonye Sandrine, hakaba harokotse umuhungu wabo Kanani Leonidas ubu uri gukurikiranwa n’abaganga.
Ababonye ibi bashimangira ko byatewe n’imvura yaraye igwa kandi bikaba bigaragara ko ibitengu biri kugenda bigwa hirya no hino cyane cyane mu ntara y’Amajyaruguru dore ko ari mu misozi miremire.
Ibi biza ntago byibasiye umurenge wa Ngoma gusa, kuko no mu murenge wa Masoro, Akagali ka Kabuga mu mudugudu wa Gisiza, naho umukingo watengutse ukagwira inzu yari iryamemo abasore 2, Ndayambaje Emmanuel na Ndacyayisenga Jean Damascene ukomoka mu murenge wa Ntarabana, Akagali ka Kiyanza, ubu bakaba bajyanywe ku bitari bya Rutongo aho bari kwitabwaho ngo harebwe ko barokoka.
Ibi bibaye nyuma y’ubutumwa umuyobozi w’akarere ka Rulindo Kayiranga Emmanuel, yari yatanze ubwo yabwiraga umunyamakuru wa Nonaha.rw ko muri iyi minsi y’imvura abaturage batuye ahantu habi cyangwa mu mazu adakomeye bagomba kujya birinda kuyajyamo kugeza igihe imvura izagabanuka.
Iyi nkuru ikaba ije ikurikira indi y’umuryango w’abantu 3 wagwiriwe n’inzu bitewe n’imvura mu murenge wa Ntarabana, Akagali ka Kiyanza muri aka karere ka Rulindo taliki ya 14 Mata, 2018.


text:
Mucumbitsi Paul yabarizwaga muri Restoration Church iyoborwa na Apôtre Joshua Masasu kuva mu myaka yo hambere, baza gutandukana mu mwaka ushize wa 2016, nyuma yo kutumvikana.
Uyu mugabo wahise afata icyemezo cyo gutangiza itorero rye, nyuma y’umwaka yasengewe agirwa Apôtre.
Mucumbitsi yimitswe na Apôtre Musombolwa Robert wo mu itorero CPNM ryo muri Repubulika Iharanira Demokarasi ya Congo, umukozi w’Imana afata nk’icyitegererezo mu ivugabutumwa akaba n’umubyeyi mu by’umwuka.
Uyu muhango wabereye ku Cyicaro cya Blessing Center Church ku ya 25 Ukuboza 2017, aho Mucumbitsi yasutsweho amavuta agahabwa n’inkoni yo kuyobora umukumbi yaragijwe no kwamamaza ubutumwa bwiza bw’ihumure.
Apôtre Mucumbitsi yatangarije IGIHE ko urwego yashyizweho rujyanye no kwagura ivugabutumwa rikava mu Rwanda rigasakara hose ku isi nk’uko intumwa zabigenzaga.
Yagize ati “Ni ikintu cyari cyarahanuwe kuva kera. Apôtre Musombolwa Robert (wamwimitse) tuziranye kuva kera. Mu gihe gishize twari dufite amasengesho y’iminsi 40. Twayahuriyemo n’abavugabutumwa benshi ariko umutima wacu womatanye cyane n’uwe ndetse hari ijambo yavuze rikoreshwa cyane mu rusengero ati ’Blessing Center Songa Mbele’ bigaragara ko ahora atwifurizwa ibyiza.”
Mucumbitsi yashimangiye ko igihe cye cyari kigeze. Ati “Iyo uhamanya n’umutima wawe ugashaka gutangira guhamya umuhamagaro wawe uba uri mu rugendo rwo kuba intumwa. Ni ikintu kiba kigurumana muri wowe igihe cyagera Imana ikabikora. Gusukwaho amavuta ni ukwemeza ikintu cyari kikurimo kigasengerwa kugira ngo kigurumane kigere ku bandi.”
Mucumbitsi yavuze ko ubu umwihariko afite ari ugukomeza umuhamagaro wo kujya mu ntara zose zo mu Rwanda n’ahandi hose ku isi abwiriza ubutumwa bwiza.
Yagize ati “Biri mu mugambi w’Imana gutangirira ivugabutumwa ryagutse hanze. Imana yashimye ko ari ko bigenda. Intambara ni nyinshi mu murimo ariko hamwe no gusenga tubona Imana ikora imirimo n’ibitangaza.”
Apôtre Mucumbitsi yahise asengera abapasiteri babiri barimo umugore we, Mukamunana Miriam, yahaye inshingano zo kuyobora Paruwase ya Kicukiro mu gihe Kulimushi Burume Distin yahawe Paruwase nshya yatangijwe mu Mujyi wa Bukavu muri Repubulika Iharanira Demokarasi ya Congo. Mu bandi barambitsweho ibiganza harimo abadiyakoni 20.
Abajijwe niba guha inshingano umugore we atari ukwikubira yagize ati “Imana ni yo yampaye umurimo, nasengeye umufasha ngo ayobore itorero ariko kwitangira umurimo ni byo by’ibanze. Icyerekezo cy’Imana ni uko umugabo n’umugore baba ari umuntu umwe kandi buzuzanya. Ntabwo yabigiyemo nk’umuntu mushya kuko asanzwe abikora kandi Uwiteka ni we uzamutsindishiriza.’’
Mucumbitsi watangiriye umurimo w’Imana mu Itorero Viens et Vois riherereye mu Mujyi wa Lubumbashi, yageze muri Restoration Church mu 1990 aho yaje gusengerwa ku mwanya w’ubudiyakoni mu 1995 icyo gihe yabarizwaga ku Kimisagara.
Ahagana mu 2012 ni bwo yimitswe nka Pasiteri ahabwa Paruwase ya Kicukiro na Apôtre Masasu avuga ko yubaha impano imurimo n’amavuta yasizwe.
Aba bombi batandukanye nyuma y’imyaka ine aho amakuru agera kuri IGIHE avuga ko baba batarumvikanye ku bijyanye n’inyubako Restoration Church ya Kicukiro yasengeragamo ari na yo Blessing Center imaze umwaka ikoreramo.


text:
- WIKANURA AMASO NGO KAGAME ARI KUTWICA: Birababaje kubona dufite abasore besnhi birirwa bicaye bimyoza ngo Kagame ari kubica. Ese ntiwaruziko turi benshi. Haguruka namugenzi wawe twibohoze. Ntidukeneye imbunda kuko Kagame yazituguriye. Niduhaguruka azarasamo batatu batanu bazakomeza bamufate mpiri abana bacu bature u Rwanda badahejwemo. Naho rero ntukanure amaso ngo undi azaza akubohoze.
- BAMAZE KUZUZA IBIFU NTIBIFUZA KUBITA NGO BASUBIRE ISHYANGA: Inkotanyi zaje zikuruye imijosi banuka nkudusamunyiga zamaze kwagura ibifu. Ntizizashobora kwiruka. Nahorero tuzazifata mpiri imwe imwe maze tuzijya kuri stade amahoro tuzicire urubanza. Wowe wikanura amaso ngo zirakomeye kuko urebye umudigi wa Kabarebe ulimo uburwayi bwinshi.Musore haguruka twibohoze.
- UBWINSHI NIMBARAGA SUBUGWARI: Haguruka vuza akamo hamagaza bene SEBAHINZI aho batuye hose haba umisozi nomumanga haba mubibaya no kukarubanda haba mubikingi ndetse no mubikombe bahamagarire gutabara. Babwire ko turi MILIONI 8 Muri milioni 10 zabanyarwanda. Tuzazifata mpriri imwe imwe. Wikanura amaso ngo undi azagutabara niwowe ubwawe uzirengera uzifate mpiri.
- UWIGIZE AGATEBO AYORA IVU: Nitwe twihaye zino ngegera ngo zidutegeke. Mbibutse ko harabahutu babagambanyi balimo TWAGIRAMUNGU RUKOKOMA, KANYARENGWE ALEXIS, GASANA ANASTASE, THEOBALD GAKWAYA RWAKA, HABYARIMANA EMMANUEL MUKARU, NOHELI TWAGIRAYEZU NABANDI BESNHI ABA NIBO B ATUMYE INYENZI zifata igihugu maze ingoma ya Kalinga iragaruka. Naho rero haguruka mwana wu Rwanda urwanire uburenganzira bwawe.
- NTUKIME AMARASO IGIHUGU KUKO KAGAME AYANYWERA UBUSA: Nutitangira kurwanya umwanzi Kagame azaza agufate akujyane kumuhingira kubusa Narangiza agukubite agafuni.Uzaba ugendeye akamama ariko uhagurutse ukarwana inkundura izi nyenzi zagusaba imbabazi
- BURI GITONDO HAGURUKA UREBE KUMUSOZI AHO INYENZI ZIKAMBITSE UZIBARE UMUBARE UBARE NABAGUKIKIJE: Ese urabona mutazifata mpiri mukazaka imbunda mugahagurukira urugamba tukazineza zigakwira imishwaro izo dufashe mpiri tukazibaza akarengane zaduteye
- INYENZI ZITANGA UTUZI TWA MUNYUZA ESE WOWE NTAMAZI UHA IZO NKOTANYI BURI MUNSI NONESE HABUZE IKI NGO UBE WAHA AMAZI MEZA ALIMO MUNYUZA ZIGAHENGAMA: Abanyarwanda turi ibimara intambara ntirwanwa NACYAKIGEGA CYAMAZI CYABA INTANGIRIRO YO KWIBOHOZA intambara ntirwanwa namasasu gusa namasasu gusa no kubacamo igikuba nintwaro ikomeye cyane
- FATA UMWANZI AMAFOTO YINGIRAKAMARO YOTWAHOEREREZE TUYAGUTANGARIZE. Uwo numuganda wo kwibohora. NTUKANURE AMASO HAGURUKA WIBOHOZE
- KUKI WAKOMEZA GUTURA AMATURO UZI NEZA KO UMWANZILIMO KUYAKORESHA KUGURA INTWARO ZO KUKWICA: SIGAHO ntukigurire ikikwica amatorero yose yabatutsi atanga imisanzu mukigega cyiswe GUSIGASIRA INGOMA KALINGA BY IGIHE IGIHUMBI (GIKALI1000). ICYO kigega niho ibigo byose byabatutsi bikura amafranga yo kwifasha kwigisha abana babo mumashuri meza nokubagaburira mugihe wowe ulimo kurindagira. WIKANURA AMASO HAGURUKA WIRWANEHO.
- IGIHE CYOSE MENYAKO INGOMA KALINGA YAJE KWICA NO KURIMBURA ABAHUTU NGAHO BURIGIHE KORA ICYATUMA WIKIZA UMWANZI WAWE WAKERA CYANE CYANE...
Thursday, August 10, 2017
DORE IMPAMVU 10 ZAKIZA ABANYARWANDA INGOMA KALINGA YA PAUL KAGAME NA BENENYINA
2 comments:
- AnonymousAugust 15, 2017 at 10:50 PM
Abahutu iyo muhaze muranshimisha, nkaya matakaragasi uba uhurutuye amaze iki? Muri bwa buro bwinshi butagira umusururu.ReplyDelete
Nimyaka 400 yarashize ikibabaje nuko ibi byo bizagusanga ukabura aho umenera yenda urufunzo rwa Nyabarongo ntabwo mwari mwarutema byazagufashaReplyDelete


text:
Guhanga imirimo mishya bizajyana no kurengera abakozi
Ministeri y’Abakozi ba Leta n’umurimo (MIFOTRA), amasendika y’abakozi n’urugaga rw’abikorera (PSF), bashyize umukono ku masezerano arengera abakozi bato.
Izi nzego ziyemeje kuzakora ko guhera muri uyu mwaka zizakora ubukangurambaga bw’imyaka itanu, bwo kwigisha abakozi biganjemo ba nyakabyizi uburenganzira bwabo no gusaba abakoresha kubaha agaciro.
Iyi gahunda yiswe ‘Decent work Country Programme’ ikoresha ingengo y’imari ya miliyari 4Frw, yatanzwe nk’inkunga na Suwede ariko ikazangenzurwa n’Umuryango mpuzamahanga w’umurimo (ILO).
Leta y’u Rwanda ivuga ko muri gahunda yo guhanga imirimo ibihumbi 200 buri mwaka, izajya ifatanya n’inzego zishinzwe kurengera inyungu z’abakozi gukemura ibibazo bazagirira mu kazi.
Ministiri w’Abakozi ba Leta n’umurimo, Fanfan Rwanyindo yabitangaje ubwo yashyiraga umukono ku masezerano kuri uyu wa kane tariki 22 Gashyantare 2018.
Yagize ati "Tugiye kwigisha abakozi bato barimo abafundi, abadozi, abagore bacuruza ibintu bike n’abandi, kumenya uburenganzira bwabo. Ariko bagomba no kubona ubwiteganyirize.”
Amasendika y’abakozi mu Rwanda avuga ko kurenganura ba nyakabyizi n’abandi bakora imirimo itanditse byajyaga biruhanya bitewe n’uko nta mategeko abarengera yashyizweho.
Umunyamabanga w’Urugaga rw’Amasendika y’Abakozi, Manzi Eric yagize ati ”Rimwe na rimwe ntabwo bahembwa, n’iyo bahembwe bahembwa batinze.
“Hari igihe bakora amasaha y’ikirenga, nta masezerano bafitanye n’abakoresha; abenshi nta bwishingizi bafite; ibyo byose tuzaharanira ko bikosorwa.”
Umuryango ILO uvuga ko mu gihe ubukungu bw’u Rwanda burushaho kuzamuka, uburyo bwo kurengera abakozi bari mu mirimo yo kubuzamura nabwo ngo bukwiye kwitabwaho.
Ikigo gishinzwe ibarurishamibare NISR kigaragaza ko 91% by’abakozi mu Rwanda ari abaciriritse bakora imirimo itanditse yiganjemo iya nyakabyizi.
Nanone 81% by’abakozi bigaragara ko batigeze biga cyangwa bakaba ari abatararangije amashuri.
Ibi bigatuma nta mushahara ufatika bahabwa kuko nta mpamyabumenyi baba bagaragarije abakoresha.


text:
UMUKOBWA WARONGOWE N’UMUGABO YARI YARABENZE
Kera habayeho umugabo, bukeye ashaka umugore, babyarana umwana w’umukobwa, bamwita Munyana. Munyana amaze kuba inkumi, yiha kubenga uje kumusaba wese. Ngo arashaka usa na se cyangwa se usa na nyina.
Bukeye haza umuhungu, Munyana aramubenga. Umuhungu ataha ababaye. Amaze kabiri, asubira yo, umukobwa nanone aramubenga. Umuhungu arataha. Aza guhura n’umutwa, uwo mutwa aramubaza ati: shahu ko ufite agahinda ni iki? Umuhungu amubwira ikimubabaje. Umutwa ati: mukuzaniye wampemba iki? Undi ati: nzaguha icyo ushaka cyose. Nuko umutwa arakugendera n’iwabo w’umukobwa, arasuhuza. Umukobwa amuha intebe. Umutwa yanga kwicara. Amuha inzoga, umutwa arayanga. Umukobwa aramubwira ati: nabonye abashyitsi benshi, wowe uranyobeye. Munyana aragenda yiyicarira mu muryango afata agaseke araboha. Bimaze umwanya, Munyana ajya gutekerera itabi uwo mushyitsi, naryo araryanga. Umukobwa ati: ko wananiranye, byose ukabyanga, urashaka iki? Umutwa ati: ndashaka ako gaseke uboha. Umukobwa ati: aka gaseke kavuye muri uru rugo, ni kimwe nuko nanjye naba nduvuyemo. Umutwa aricecekera. Sinzi uko umukobwa yanyarukiye mu gikari, asiga agaseke aho. Umutwa abonye umukobwa atirimutse, ashikuza agaseke, amaguru ayabangira ingata, ariruka. Umukobwa agarutse asanga agaseke kagiye n’ umutwa yarunduye. Munyana ati: nta wundi wagatwaye, ni wa mutwa wari aha. Nuko Munyana amwirukaho. Umutwa akarenga umusozi undi ahinguka. Barinda kugera iwabo wa wa muhungu wazaga gusaba uwo mukobwa akamubenga. Umutwa ahereza agaseke uwo muhungu. Umuhungu abonye uwo mukobwa atungutse mu rugo, yiruka ajya mu nzu, agirango umukobwa amusange yo. Nkuko umukobwa yagakurikiye agaseke, arinjira, amusanga mo. Munyana ageze mu nzu, umuhungu aramukacira. Baragigira, umuhungu aratinda aramuganza. Umukobwa amaze gucogora ibyo kurwana abifasha hasi, ahebera urwaje. Nuko umuhungu aramurongora. Amaze kumurongora, umukobwa arwana ashaka gusubira iwabo. Umuhungu amufungira mu nzu amubuza gusohoka. Munyana abonye amaze iminsi, aracururuka, ntiyaba agishaka gusubira iwabo acitse. Bityo atungwa n’uwo yari yarabenze. Ka gaseke arongera arakaboha, arakuzuza. Umuhungu abonye umukobwa yamenyereye atakimucitse, agororera wa mutwa. Hashize iminsi, umugore arasama, arabyara. Arongera asama indi nda, abyara umwana wa kabiri.
Amaherezo, Munyana yibuka kujya kuramutsa iwabo, kubiyereka no kwerekana abana be. Umugabo ashaka inzoga n’inka. Bashyira nzira, bajya kwa Sebukwe. Bahetse abana, bashoreye n’inka. Sebukwe na Nyirabukwe bababonye, barishima cyane, barara inkera. Bamaze gushirana urukumbuzi, Munyana n’umugabo we barataha. Munyana abana n’umugabo we, baratunga, baratunganirwa.


text:
Panorama
Ku wa gatandatu tariki ya 14 Mata, Polisi y’u Rwanda ikorera mu karere ka Rwamagana, yagiranye ikiganiro n’urubyiruko rw’abana biga mu mashuri abanza n’ayisumbuye bafashwa n’umushinga RW 0622 rugera kuri 200. Ni ikiganiro cyabereye mu rusengero rwa EAR ruri mu murenge wa Kigabiro.
Nk’uko tubikesha Polisi y’Igihugu, Umupolisi ushinzwe guhuza ibikorwa bya Polisi n’abaturage mu karere ka Rwamagana (DCLO) Inspector of Police (IP) Goreth Uwimana, yasobanuriye urwo rubyiruko ibyaha birwibasira, anabakangurira kwirinda inda ziterwa abana b’abakobwa.
IP Uwimana yagize ati “Mu byaha bikunda kwibasira urubyiruko twavuga nk’Ihohoterwa rigaragara mu miryango, ryaba irikorwa hagati y’ababyeyi, ryaba irikorerwa abana rigomba gukumirwa kandi namwe mukabigiramo uruhare.
Igihe hari aho mumenye ko rikorwa mujye mubimenyesha ubuyobozi kuko rigira ingaruka mbi k’uwarikorewe, ku mibanire y’imiryango no ku mutekano w’igihugu muri rusange.”
IP Uwimana yanaganirije uru rubyiruko ku icuruzwa ry’abantu, abasaba kuryirinda. Agira ati “Mujya mwumva icuruzwa ry’abantu rikunda kwibasira cyane cyane urubyiruko, aho usanga barushukisha kwiga cyangwa akazi bakabajyana hanze bagerayo bakabakoresha ibindi bitandukanye n’ibyo babijeje ku nyungu zabo. Mugomba kujya muba maso mukirinda abantu nkabo bashobora kubashuka.”
IP Uwimana yakomerejeho, abakangurira guca ukubiri n’ibiyobyabwenge kuko ababyishoramo ntacyo bibamarira na gito ko ahubo bibangiriza ubuzima bikanabashora mu rugomo.
Yagize ati “Mugomba kwirinda mugaca ukubiri no kunywa cyangwa gucuruza ibiyobyabwenge, kuko nta kintu na kimwe bishobora kubamarira uretse kubangiriza ubuzima bikabicira ejo hazaza hanyu. Mwite ku masomo yanyu abe ari yo mushyira imbere.”
Ukuriye umushinga RW 0622 ukorera mu karere ka Rwamagana, Rutamu Ben yasabasabye kuba abana b’intangarugero no kutishora mu biyobyabwenge.
Yagize ati “Bana nk’uko mumaze gusobanurirwa ihohoterwa n’ibindi byaha binyuranye, birakwiye ko mubishyira ku mutima, mukirinda kubyishoramo kandi aho mubibonye mukajya mutungira agatoki ubuyobozi kugirango hakorwe ubutabazi.
Mwebwe mwagize amahirwe yo kuba muhabwa ubufasha n’uyu mushinga, mukwiye kuba abana b’intangarugero mukiga mufite intego yo kurangiza amasomo yanyu neza ntimupfushe ubusa amahirwe mwahawe mwishora mu biyobyabwenge.”


text:
None kuwa 12 Nyakanga 2018, mu murenge wa Kibilizi habereye inama y'abaturage yitabiriwe na Guverineri w'Intara y'Amajyepfo Mureshyankwano marie Rose, akangurira abaturage kwicungira umutekano, gukora cyane no kwiteza imbere ndetse no gusigaira ibyagezweho.
Inama yitabiriwe kandi n’Umukuru wa Police mu Ntara y'Amajyepfo, Umuyobozi w’Akarere ka Gisagara n’abandi bayobozi b’inzego zitandukanye zikorera mu Karere ndetse no ku Ntara.
Bashimye cyane uburyo abaturage bitabira gukora amarondo mu rwego rw’umutekano no gusigasira ibyo bagezeho, bashishikarizwa gukomereza aho, bagakorana hafi na hafi n’ubuyobozi n’inzego z’umutekano no kujya batanga amakuru ku gihe ku muntu n’ikintu cyose babona kidasanzwe mu mudugudu wabo. Bizabafasha gukumira ikintu cyose cyashaka kubavutsa umudendezo no gusubiza inyumba iterambere ryabo.
Bakanguriwe gukomeza gushyira imbaraga mu bibateza imbere bikanazamura imibereho myiza yabo.


text:
The Ben ashimangira ko ibyo Ingabo za RPF zakoze ari ubutwari ukomeye kuko zabashije guhagarika Jenoside yahitanye ubuzima bw’Abatutsi basaga miliyoni bishwe bazira uko baremwe.
Yakanguriye Abanyarwanda bose gufatana mu mugongo mu gihe hibukwa inzirakarengane z’Abatutsi ndetse bakarushaho kunga ubumwe no kugira ubufatanye mu kubaka igihugu.
Kwibuka abazize Jenoside, The Ben avuga ko ari igikorwa cy’ingenzi kandi gikwiye kuzahora kugira ngo ubuzima bw’abapfuye, ibyiza bakoze bakiri ku Isi n’uburyo bishwe bizahore mu mitima y’Abanyarwanda.
Yagize ati “Kwibuka bivuze guha agaciro abacu batuvuyemo bazira uko basa, baryozwa uko bavutse. Kwibuka mbona bidufasha kugira icyizere no guhumuriza abasigaye ndetse tukababwira ko ejo ari heza, ari ah’umucyo; ni kimwe mu bintu biza mu bwonko bwanjye. Abatuvuyemo tuba twibuka ibyiza bakoze, uburyo bishwe bazira ubusa noneho tukanakomeza abarokotse.”
The Ben asanga muri iki gihe cyo kwibuka, abahanzi bakwiye gufata iya mbere mu kuba intangarugero no kwigisha urukundo biciye mu bihangano byabo mu kurushaho guhindura umuryango nyarwanda.
Yagize ati “Iyo umuhanzi yitwaye neza bigira ingaruka nziza ku muryango, ni byinshi bakwiye gukora ariko ikiruto byose bakwiye kwigisha urukundo ndetse bagatanga icyizere mu bihangano byabo cyane cyane muri ibi bihe turimo byo kwibuka.”
Yongeyeho ati “Ubutumwa ntanga ni bugufi, ni urukundo. Ni ijambo ryagarutsweho no mu mategeko icumi y’Imana, urukundo nirwiyongera ku bindi bintu by’indashyikirwa igihugu cyacu kivugwaho tuzaba turi ku rundi rwego.”
The Ben amaze icyumweru muri Uganda, arateganya kuza mu Rwanda kuri uyu wa Kane tariki ya 12 Mata 2018; azahamara igihe gito ubundi yerekeze i Nairobi.


text:
Ese ujya umenya uburyo wakuraho umuhumuro w’amafi ku ntoki ? Dore ibyo wakoresha : indimu, ikirayi gihase, vinaigre, inzoga ya rufuro cyangwa vin(umuvinyu).
Uburyo bwa mbere : Nyuma yo kurya ifi cyangwa kuyiteka ufata indimu wakasemo uduce ukadukuba mu ntoki usa nkukora massage, hanyuma ukabirekeraho nk iminota icumi ukabona koga amazi y’akazuyazi.
Uburyo bwa kabiri ;ni ugufata ikirayi gihase ukagikubisha mu ntoki, amazi y ikirayi azwiho kurwanya umuhumuro mubi. Nyuma ubirekeraho nk’iminota icumi ukabona koga amazi meza.
Uburyo bwa gatatu:Ni ugufata akayiko ka vinaigre warangiza ukayoga mu ntoki ukabona koga amazi asanzwe n’isabune.
Uburyo bwa kane : Inzoga y’urufuro(biere) nayo ifasha cyane mu kuvana impumuro mbi mu ntoki cyangwa se vin(umuvinyu) ubikaraba mu ntoki buhoro buhoro warangiza ukaza koga amazi meza n’isabune.


text:
Mu nama nyunguranabitekerezo ku ishuri ry’abahinzi mu murima irimo kubera i Kigali ihuje impuguke ziturutse mu bihugu bigera ku icumi bya Afurika bamwe mu bahinzi bo mu Rwanda bemeje ko iryo shuri ryahinduye ubuzima bwabo babikesha impinduka bagize mu buhinzi nyuma yo kuriyoboka.
Ishuri ry’abahinzi mu murima (IAMU mu magambo ahinnye y’ikinyarwanda) ni kimwe mu nkingi za Twigire muhinzi, rigamije kwigisha no guhugura abahinzi ku mihingire.
Umukozi w’ikigo cy’igihugu gishinzwe ubuhinzi mu Rwanda, Telesphore Ndabamenye, ushinzwe kongera umusaruro no kwihaza mu biribwa, yemeje ko IAMU yagize impinduka mu buhinzi ku bahinzi batandukanye, yagize ati ’’IAMU yahinduye ubuzima bw’abahinzi cyane ko byahereye ku kubaganiriza bigishwa bagahindura imyumvire bari bafite ku buhinzi babifashijwemo n’abajyanama b’ubuhinzi n’abafashamyumvire. Impinduka zagaragaye cyane cyane ku bihingwa by’imyumbati, ibirayi n’urutoki. Muri IAMU intego nyamukuru ni ukuzamura imyumvire ku buhinzi bigamije umusaruro.’’
Nyirabagenzi Alphonsine, umubyeyi w’abana batatu ukomoka mu karere ka Nyaruguru, mu murenge wa Cyahinda, ni umuhinzi wemeza ko IAMU yamugiriye akamaro, yagize ati ’’IAMU yarantinyuye, mu mihingire , yaduhinduye imyumvire, mbere twahingaga byinshi tukabona umusaruro mukeya, gusa aho twahuguriwe duhinga bikeya tugasarura byinshi bitewe n’amasomo twahawe, muri IAMU, batwigisha gukoresha ifumbire kandi tugatozwa uko ukurikirana igihingwa kugeza ugisaruye. Mu mibereho uko twari tumeze n’ubu biratandukanye.’’
Ndagijimana Justin, nawe ni umuhinzi ukomoka mu karere ka Nyaruguru mu murenge wa Nyagisozi, yagize ati “Mbere nari mu cyiciro cya mbere cy’ubudehe muri 2015, twatangiriye mu turima shuri, ngereranyije umusaruro wange wa mbere n’uw’igihe nagiriye muri IAMU, nsanga hari impinduka, mbere nagiraga umusaruro wo kurya mu rugo gusa, nabwo ntibimpaze, aho ngiriye muri IAMU, ubu ndihaza mu biribwa nkanasagurira isoko bikamfasha kwikenura.’’
Muri iyi nama y’iminsi ibiri igamije kungurana bitekerezo kuri gahunda y’ishuri ry’abahinzi mu murima mu karere k’Afurika y’Uburasirazuba, ibyagezweho ndetse n’ibikwiye kunozwa.
Ishami ry’umuryango w’abibumbye ryita ku buhinzi n’ibiribwa, FAO ari naryo ryateguyeiyi nama, ngo ryizeye ko iri shuri ry’abahinzi mu murima ryazaba igisubizo ku mibereho myiza y’abaturage muri rusange n’abahinzi by’umwihariko.
Attaher Maiga, umuyobozi uhagariye FAO mu Rwanda yagize ati “FAO ntizatererana abahinzi izakomeze kubatera inkunga ifatanyije n’inzego za Leta zishinzwe ubuhinzi. Muri rusange akarere k’Afurika y’Uburasirazuba kagize uruhare rukomeye mu kwagura ibitekerezo bishya ku ishuri ry’umuhinzi mu murima ndetse no kurushaho guhanga udushya".
Attaher Maiga afungura inama ku mugaragaro
Iyi nama iteraniye i Kigali kuva kuri uyu wa Gatatu tariki 29 Ugushyungo, yitabiriwe n’ibihugu birimo Somalia, Djibouti, Sudan, Sudan y’Epfo, u Burundi, Tanzaniya, Ethiopia, Kenya, Uganda ndetse n’u Rwanda.


text:
1
@hirwa we ceceka wa nterasi we , ayo ni amaraso y abatutsi mwishe akiri kubavugisha, muri inkoramaraso mwabaye ibirangirire bya rukarabankaba ku isi yose , mwari muziko se muzakorera abatutsi genocide mugashaka abo muyigerekaho byarabapfubanye koko muri ba ntabwenge.ni gute wihanukira ukitirira ubushitani bwawe uwagutsinze akaguhagarika umugambi wawo wo kurimbura ubwoko utaremye utawugezeho? Harya ngo mwari muziko abana banyu bazajya bababaza uko umututsi yasaga? Yewe nkatangare muhora mubabwa kuko buri munsi ntibwira mutababonye uko basa sha, kuko ubwiza bwabo burasa nk izuba.ngo kunga abanyarwanda? Iyo bavuze amaraso y inzirakarengane mwamennye wumva ko bidakwiye kubivuga? Kunga abanyarwanda sr uvuga ni ukwirengagiza amabi yanyu maze tugashimagiza za rukarabankaba ra? Yewega wowe ubwo icyo wita kunga abanyarwanda sinkizi kuko iyo muza gutekereza ku banyarwanda nti muba mwarafashe imihoro mukica ba so ba nyoko abana banyu abagore banyu abagabo banyu abaturanyi banyu ngo bafite amazuru mato mwe mukagira maninini ngo ntimuhuje ubwoko.ku isi hose ibi nta handi byabaye aricyo kibagira rurangiza mu bugome, ni gute umuntu afata umuhoro akihekura ngo yabyaranye n umututsi? Ni gute ufata ifuni ugacoca umuturanyi mwasangiraga akabisi n agahiye? Ni gute ushwantaguriza ibibondo ku nkuta? Sha umuvumo wo murawugendana ni mushaka muzihane naho ubundi guhora mufite ipfunwe mushaka kugereka amabi yanyu ku bandi ntacyo byabakiza kuko byo mwabaye igisobanuro cy ubugome muba urugero rw ubugome ku isi hose.
Ariko tujye tugerageza kwitondera amadosiye nk’aya. Ntituvangemo amarangamutima cyangwa ubuhezanguni. Ababiligi ntabwo ari ibicucu, bacukumbuye ukuri, kandi barakuzi. Ntuyahaga niwe watanze ordre yo kwica abo Babiligi ? Afite responsabilité nibyo, nkuko Muzehe wacu nawe afite responsabilité ku Bazungu cg inzirakarengane baba barishwe n’ingabo yategekaga. Izo ni dosiye zidatekinikwa. Mujye muzitondera rero. None se tuvuge ko imiryango y’abo Babiligi bishwe, itazi neza ko bishwe mu ntambara? Murakoze kutanyonga comment yanjye, ntaho ntukanye, ntanze igitekerezo cyubaka.
Uyu nawe ngo ubwo aravuze. Ukuri ko ni uko "utagombye gusaba uwo wahemukiye", nta wundi wabikora uretse ba mutima muke.
@Hirwa: demokarasi kuri wowe ni iki? Cyakora uzapfe kwegera abapentikoti bakwinike mu mazi yenda wagabanya gake uburozi wamize!
" Major Bernard NTUYAHAGA " yafunzwe nikigitambo kugirango imiryango ya " ABABIRIGI " biciwe ababo baceceke. Ariko kandi byagaragaye neza mu Rukiko ko, Major Bernard NTUYAHAGA ko, imfu za " " ABABIRIGI " baguye muri " Camp Kigali " ko, nta ruhare yabigizemo. Ikindi " Major Bernard NTUYAHAGA " niwe ubwe wishyikirije Urikiko rwa ABABIRIGI. Ntabwo yigeze yihisha " UBUTABERA ", niwe ubwe wishyikiririje UBUTABERA nta mananiza. Ikindi ubwe yabanje kwishykiriza urukiko rwa Arusha, narwo ruvuga ko, rutamushaka. Ubwo we afata icyemezo cyo kwishyikiriza " UBUTABERA bw'UBUBIRIGI "iki kikaba ikimenyetso simusiga cyerekana neza ko, " Major Bernard NTUYAHAGA "nta cyaha yishinja mu mutima we. Ikindi mwibuke neza ko, uwari umuyobozi wa " Camp Kigali "ariwe " Colonel Laurent NUBAHA "yaje gusobanurira " UBUTABERA bw'UBUBIRIGI " uko urupfu rwa " ABABIRIGI "rwagenze. Abaheza nguni batashakaga ko, ukuri kijya ahagaragara bakamwicisha " UTUZI " ubwo Colonel Laurent NUBAHA akitaba Imana adatangarije Ubuhamya bwe bushinjura" Major Bernard NTUYAHAGA ". E rega ukuri kuratinda ariko ntabwo ukuri gutsindwa, kuragaragara.
Arikorwose abahezanguni bazemeraryari,nkuyu HIRWA,uvugako Genocide yateguwen'abarikuntebe,yamugiroy'inama agataha ko ar'umwere.
none se sibo babigishije kwica 1959? hhhhh bababereye abanyeshuri beza,uretse no kubacumbikira bazabahe n'imyanya muri gouvernement yabo,iwabo siho ibigarasha byirirwa bicurira imigambi mibi babireba ? hhhh bose baratsinzwe mbabazwa nabo bashuka kdi ntawibeshya rimwe
Mbega umuntu wataye isoni! Bishe ababiligi none arasaba kubayo! Nti nko gusaba uwo wimye! Aliko kuki bamufunguye? Yew izina niryo muntu!
Abazungu ntibagira indangagaciro wabona babumuhaye kandi yarabahekuye, ataretse abanyarwanda reka dutegereze durebe...
Mj Ntuyahaga si injiji kandi bamuhaye ubuhungiro kuberako bamenye ukuri kwavuzwe murubanza rwe.sinzi impamvu mutugezaho inkuru zihembera urwango gusa.Muzatangira ryari kunga abanyarwanda ko nt muryango numwe utarabuze umuntu kubera intambara yatangiye 90 ikarangizwa na genocide yateguwe nabari kuntebe uyu munsi?Amahanga azi ukuri afite namafoto na video umunsi yabishyize ahagaragara muzumirwa.Mureke comment yanjye itambuke niba mwemera demokarasi
Ko abateguye jenoside bose bavuye muri gereza aba baturage bashutswe bari muri zi gereza zo mugihugu bo mwabarekuye?
Arikose Ntuyahaga kuki atazanwa mu rwanda ngo akurikiranweho n'imbaga y'Abanyanda yoretse? kuko igihano arangije n'icya ababiriji ishe,ubworero ndasaba ubushinjacyaha bw'urwanda ko bwashyiraho impapuro zimuta muriyombi akabanzwa amaraso y'inzirakarengane zacu!
Sakwe Sakwe!Soma.Akayuriyuri ka Ntibazirikana rubanda mushishwa nabi.Ngicyo:Gusaba uwo wimye.
abo basirikari bababirigi nsaga abashaka kuja kutegetse aribo babagandaguye ntaco babeshyera uyo musaza
1


text:
Amahame atanu adahinduka mu isi, ntibakakubeshye
Abantu benshi bakunda kwibaza ibibazo byinshi ku bintu bitandukanye bibera mu isi bibabaza abayirimo cyane cyane abakijijwe, nyamara ntibyoroshye kubona ibisubizo. Igisubizo gihari ni kimwe, ni ukumenya ko ari uko bigomba kumera hanyuma ukizera ko bizashira tugeze muri gakondo.
Muri iyi nyigisho turagaruka kuri bimwe mu bintu udashobora gusengera ngo biveho, kuko ariko byagenwe n’Imana bityo bihinduka amahame ndakuka hano mu isi, kuva aho Imana yabitegekeye kugeza aho abera bazavira mu isi, ntacyo wakora mngop ubihindure.
1. Satani yanga abantu kandi kabone n’uwamukunda we ntamukunda
Ibyago byose tugira mu isi byatewe n’uburiganya bw’umwanzi satani anyuze mu nzoka ishuka Adamu na Eva bacumura ku Mana. Kuva ubwo Imana yashyizemo urwango rukomeye hagati y’umuntu na Satani, bikaba agahebuzo rero ku bakijijwe kuko azi ko azashya ntashaka kuzashya wenyine, ashaka ko umuntu nawe arimbuka nkuko yabigambiriye kera kuva ahemuza umugore mu Edeni.
Rero satani ni umwanzi wacu ibyo ntibihinduka iyo aduciye urwaho araduhemukira kandi byagenwe n’Imana. Itangiriro 3:15
2. Umugore igihe cyose ababazwa no kubyara.
Ibi nabyo byategetswe icyo gihe kuva umugore yarenga ku ibwiriza ry’Imana akemera kumvira satani agahemuka. Rero Imana niyo ibigiramo uruhare ngo umugore utwite ababazwe cyane ntiwanabisengera ngo biveho kuko ni ihame, ntibakakubeshye ngo hari icyo babigufashaho kuko yabyivugiye ubwayo ngo: “Nzagwiza cyane umubabaro wawe ufite inda, uzajya ubyara abana ubabara.” Itangiriro: 3:16
3. Umugore azahora akenera umugabo ibihe byose. Umugabo nawe azahora ahangayikiye ubuzima bw’umugore we.
Imana irema umugabo yamuremeye umufasha umukwiye , kandi bimenyerewe ko umuntu ugufasha ari ukurusha ubushobozi, kuko nawe usaba imfashanyo aho ubona ko utashobora. Ariko kuva iki gihe Imana yategetse ko umugabo aba umutware hanyuma ukwifuza k’umugore kugaherera ku mugabo. Itangiriro: 3:16
Ntabwo umugore utarigeze ashaka yanyurwa nabyo, ni ikigeragezo gikomeye kuko naho yagira ibyo ashaka byose ikimukwiye ni uko yitwa umugore kandi yitwa umugore kuko yabonye umugabo, kandi iyo bari kumwe nibwo yumva atuje akumva ari aho akwiye kuba kuko niko Imana yabigennye. Icyakora si byiza, ariko kandi birumvikana kuko byaje mu buryo bw’igihano. Bikomeye ku rwego n’uwabihisemo yahawe izina ry’ “Uwihaye Imana”
Niyo mpamvu abagabo basabwa cyane korohera abagore bakabakunda kandi ntibabatsikamire, kuko Imana yagennye ko aribo buruhukiro bw’abagore nk’uko twabisomye. Aha bikanakomerera abagabo cyane kuko bafite inshingano ikomeye yo kurinda abagorero babo byanaba ngombwa bakabitangira nkuko Kristo yitangiye itorero. Hari igihe abantu batabyitaho bakumva ko nta kibazo, ariko kabone n’ubwo leta itabimenya ngo ibibaryoze, Imana yo ntihishwa izabakurikirana ku munsi w’urubanza kuko byanditswe ngo: “ Bagabo mukunde abagore banyunk’uko Kristo yakunze itorero akaryitangira.” Abefeso: 5:25
4. Kugeza ubwo umugabo azapfira ntazabura kugorwa n’imibereho.
Birashoboka ko baguhanuriye ko Imana ibirangije byose, ariko barakubeshye. Iteka uzarya urushye, kandi n’umuruho uzajya ushira hashibuka undi. Ntuzigera uba mu isi udafite ikiguhangayikishije. Ibi nabyo ntacyo wabihinduraho kuko byavuzwe n’akanwa k’Imana ubwayo. Kandi handitse ngo bizaguma gutyo kugeza ubwo uzasubira mu mukungugu aho wavuye. Itangiriro: 3: 17:19
Niyo mpamvu bidashoboka na rimwe ko umugabo atuza atari gushakisha kabone nubwo yaba atunze ibisaga, akomeza guhangayikira n’ibyo atazaryaho kuko Imana yamugeneye umuruho wo kugeza avuye ku isi. Icyakora ushobora kubona umugore cyangwa umukobwa wabonye ayo yashakaga agatuza akagubwa neza ndetse akagusaba gusohoka buri munsi kuko ntabwo guhangayikira ubuzima Imana yabimuremeye, inshingano ye ni ukuganduka, akaba n’umufasha w’umugabo aho yagize intege nke, kandi nkuko twabibonye haruguru, ugufasha burya aba akurusha ubushobozi, ni nayo mpamvu umugabo ashobora kunanirwa kubona icyo ashaka ku mugore ariko si kenshi umugore ananirwa kubona icyo ashaka ku mugabo, kuko ni umufasha. Mu yandi magambo amurusha imbaraga kabone naho umugabo yaba umunyamaboko.
Mwibuke ibyabaye ku munyamaboko wo muri Irirayeli witwaga Samusoni, yatsinzwe urugamba kubera imbaraga z’umugore. Eliya yari umuntu ukomeye yishe abahanuzi b’ibinyoma 850 nyamara amenye ko nyirabuja w’abo bahanuzi amuhiga arahunga. Tekereza kwica abantu 850 ugahunga umugore umwe. 1Abami: 19:2-3
Imana ntiyahaye abagore ubushobozi bungana butyo kugira ngo bakore ibibi, iyabaga babimenyaga bagira umusaruro ukomeye. Wibuke inkuru za Esiteri. Uyu yasobanukiwe icyo ari cyo aba umutabazi w’abayuda bose. Esiteri:7…
Mwibuke kandi ko mu mwari witwaye neza akarinda agaciroke witwaga Mariya ariho havutse umucunguzi wa twese Kirisito. Ingero twatanga ni nyinshi, ibi ni ukuri niko Imana yabigennye ntacyo wabihinduraho, abagabo ni abanyamaboko ariko abagore ni abanyabushobozi.
Wakwibaza ngo: “Kuki umugabo yahawe kurinda umugore kandi wumva umugore amurusha ubushobozi?” Nakwifashisha ibifatika tubona mu isi mu gusubiza icyo kibazo. Ntirindwa cyane umunyamumaro cyangwa umunyabushobozi kuruta umuntu usanzwe. Abasanzwe barindirwa hamwe muri rusange bakarindwa n’abanyamaboko. Ariko umunyabushobozi bwinshi arindwa by’umwihariko, kandi arindwa n’abanyamaboko kuruta abandi ariko aba abarusha ubushobozi.
Urugero:
Abakuru b’ibihugu barindwa bikomeye kandi nibo banyabushobozi bakuru mu bihugu byabo.
Adafite ubutunzi bwinshi nibo barinda abakire cyane.
Birajya gusa rero n’ibyo twavugaga haruguru, ntacyo wabihinduraho niko Imana yabigennye.
5. Byanze bikunze uwavutse wese azapfa
Tujya twumva nanone abantu baburanya Imana ngo babahanuriye ko abantu babo batazapfa hanyuma ngo barapfa. Ndakubwiza ukuri ko uretse nuko uwawe yapfuye nawe ubwawe uzapfa, kabone nanjye ubikubwira nzapfa. Niko Imana yabigennye ntacyo wabihinduraho. Kandi kuba ntawe uzi umunsi n’igihe azapfira niyo mpamvu ntawe upfira igihe cyangwa ngo apfe kitageze, burya iyo umuntu apfuye bigakunda kiba cyageze.
Iyo igihe Imana yakugeneye kirangiye bihuye n’umugambi wayo, urapfa. Mbibutse ko satani yagusaba akakugerageza ibishoboka byose, ariko umwanzuro witwa gupfa umwuka ugahera bagashyira uturuka ku Mana yonyine. Niko byagenze kwa Yobu, Imana yabwiye satani ko imwemereye kumugerageza ariko ko itamuhaye ubugingo bwe.
Rero, bamwe bapfa bakuze abandi bakiri bato abandi bari bageze ahashimishije nko ku kigero cyo kubaka ingo, amazina yose wabiha byaba gukinduka, gukenyuka n’ibindi byakunda, ariko icyo bihuriyeho byose nuko igihe cyabo kiba cyageze. Ninayo mpamvu nkwibutsa Muvandimwe ko dukwiye guhora twiteguye. Abavuga ko gupfa udashaje atari umugambi w’Imana nabibutsa ko n’umwana wayo yapfuye akiri mu myaka 30 kandi aho niho abenshi bavuga ko ari satani ubikoze. Byose birangizwa no gupfa.
Intego nkuru nari mfite muri iri jambo kwari ukwibutsa abizera ko nta mudendezo wuzuye abantu b’Imana bafite mu isi. Mwirinde ubuhanuzi bw’ibinyoma bubakangurira gukunda no kugundira isi. Aho tuzabaho tutagitsikamiwe n’aya mahame ni mu ijuru. Icyo ukora iyo ukumbuye iwanyu urusheho kugikorera gukumbura ijuru niho tuzaba tutababara na gato. Ibindi bisa no kwigomeka kuri aya mahame ari naho hava ibyaha byinshi byo guhemuka no kugomera Imana.
Bavandimwe iwacu si ino, twe kurwanira umudendezo mu mugabane utari uwacu, ahubwo twitwararike nk’abari iwabandi, dukumbure kandi duharanire kuzagera iwacu. Abafiripi: 3:20


text:
Imbaraga z’ubutumwa bwiza (Igice 1)/ Pastor Desire HABYARIMANA
Erega ubutumwa bwiza ntibunkoza isoni: kuko ari imbaraga y’Imana ihesha uwizera wese gukizwa, uhereye ku Muyuda ukageza ku Mugiriki, 17 kuko muri bwo ari na mo gukiranuka kuva ku Mana guhishurirwa, guheshwa no kwizera kugakomezwa na ko, nk’uko byanditswe ngo “Ukiranuka azabeshwaho no kwizera!” (Abaroma 1:16)
Hari ibintu abantu bita ubutumwa bwiza mu byukuri atari ubutumwa bwiza. Iyo tuvuze ubutumwa bwiza aba ari ubutumwa bukiza mu mwuka, mu bugingo no mu mubiri, bugahindura umuntu kuba umwana w’Imana, abantu babitse ubutumwa bwinshi muri bo ariko ubumwa bwiza bwo ni bumwe kandi ubutumwa bwiza ni Yesu umwana w’Imana.
Turaganira ku mbaraga z’ubutumwa bwiza iyo bugeze mu muntu, turareba imbaraga z’uburyo 4, iyo umuntu yakiriye ubutumwa bwiza izo mbaraga arazakira.
1.Ubutumwa bwiza butuma umuntu Akizwa: Iyo umuntu yakiriye imbaraga z’ubutumwa bwiza arakizwa agahinduka kuba umwana w’Imana. Pawulo yaravuze ngo abamwakiriye bose bakizera izina rye, yabahaye imbaraga zibahindura kuba abana b’Imana. Nta muntu numwe utaziko kwiba ari bibi, gusambana ari bibi babikora bihishe, nta muntu utaziko gusinda ari bibi, kurakara ari bibi,ntawutaziko kwica ari bibi ariko babizi ko ari bibi bitewe n’umutimanama, abandi babyigishwa n’ijambo ry’Imana abandi babyigira ahantu hatandukanye ariko imbaraga zo gufata icyemezo bakabireka nizo babuze.
Umuntu arakubwira ngo ngerageza gukora ibyiza, mbese akaba avuka no mu bantu b’impfura baramutoje kirazira ariko nubwo abizi mu mutwe, nubwo abyigisha abandi ariko imbaraga zo gutsinda icyaha bikamunanira. Akaba ari umuntu uzi kwigishako sida ivugiriza ariko rimwe na rimwe agasambana, akaba azi ingaruka z’ubusinzi ariko imbaraga zimubuza inzoga akazibura. Iyo umuntu yakiriye imbaraga z’Imana ziramuhindura kuba uwo atarari we, akakira agakiza Atari uko abikomoye mu gisekuru. Agira agahinda ko mu buryo bw’Imana gatera kwihana kutishyuzwa. Tugira ubuhamya bw’abantu benshi bakubwirako bari abasinzi ariko ubu bakaba banywa amazi bakanyurwa, izo ni imbaraga z’ubutumwa bwiza.
Niba uvugako wakiriye ubutumwa bwiza ukaba utarakira imbaraga ziguhindura zikubuze gukora icyaha ukwiye guhinduka, ukakira izi mbaraga zakubuza gukora icyaha. Pawulo yaravuzengo Erega ubutumwa bwiza ntibunkoza isoni: kuko ari imbaraga y’Imana ihesha uwizera wese gukizwa rimwe na rimwe hari abantu bajya bavuga ubutumwa bwiza bakabuvuga bafite isoni, zikomoka kubyo avuga bidasa nibyo akora, aha niho hakomoka umwuka w’idini aho umuntu yigisha ibyo adakora: akigisha abandi gusenga adasenga, akabigisha imbabazi afite uwo yanga, akigisha kwihana yaguye,akavuga imbabazi hari abo yananiwe kubabarira, akigisha urukundo arya wenyine, akambara wenyine hari impfubyi, akaba yikunda adakunda abandi ariko yahagarara abyigisha cyangwa abiririmba ukumva niwe ubizi kurusha abandi.
2.Ubutumwa bwiza butuma umuntu Yezwa: Imbaraga za kabiri ziva mu butumwa bwiza ni Imbaraga zo kwezwa ku bushake bwawe. kuki ari ku bushake ? Imana yaremye umuntu imuha ibintu byose ariko hari akantu kamwe Imana yamusigiye gakomeye kitwa “amahitamo”. Amahitamo Imana ntiyavogera ngo iyinjiremo. Nuhitamo neza uzabaho neza ubuzima bwawe bwose, nuhitamo nabi uzabaho nabi ubuzima bwawe bwose. Iyi nzira yo kwezwa dukwiye kuyihitamo. Pawulo niwe wavuze ati “ ndabinginga kubw’imbabazi z’Imana ngo mutange imibiri yanyu ibe ibitambo bizima byera bishimwa n’Imana niko kuyikorera gukwiriye. Biragusaba kwizana wenyinye ukavugango ndashaka kuba igitambo kizima kubushake bwawe wenyine. Ugahinduka igikoresho cy’igiciro kigirira nyiracyo umumaro. Imana yifuza kubana n’abantu bejejwe kuko Imana irera. Nicyo gituma Bibiliya ivugango hahibwa abantu bafite imitima iboneye kuko aribo bazitwa abana b’Imana. Abantu bifuza kwitwa amazina meza yibirangire ariko bataranyuze mu nzira yo kwezwa.
Kwezwa kwa kabiri ni ukwezwa gukomeye aho Imana yeza umuntu imunyujije mu bigeragezo bikomeye. Yohana yaravuzeho ngo “ njye mbatiza mu mazi gusa ariko uzaza nyuma azabatiza mu mwuka no mu muriro” umuriro ni ibigeragezo ni ibintu bikomeye abantu banyuramo kandi si natwe tugeragezwa ahubwo hageragezwa ukwizera kwacu, Imana iba igirango kwizera kwacu kube kumeze nka Zahabu.Nubundi agaciro ka zahabu ni umuriro ntabwo zahabu ishobora kurabagirana itaraca mu muriro. Natwe kugirango duhinduke tugere ku rwego Imana yishimira hari ubwo tunyura mu bigeragezo.
Ibigeragezo biva ahantu hatatu: Hari ibiiva kuri satani agamije gusenya umubano wacu n’Imana kandi ntakindi kimuzana ni ukwica kwiba no kurimbura. Ibigeragezo bya kabiri biva ku miterere yacu itari myiza rimwe na rimwe iyo ugora bandi nawe barakugora. Ikigeragezo cya gatatu kiva ku mana, aho bibiliya ivugango abageragezwa nkuko Imana ishaka nibabitse ubugingo bwabo umuremyi wo kwizerwa bagumye gukora neza. Wabishaka utabisha hari ahantu Imana izakunyuza kugirango igukoreshe iby’ubutwari. Petero yaravuzengo ntimuzatangare nimunyura mu ikombe ry’ibibagerageza, ikombe n’umuriro. Bibiliya iravugango mumenyeko ari iby’ibyishimo nimugubwa gituma n’ibibagerageza. Bibiliya uvuga cyanee kugeragezwa mu buryo bw’ubumana. Iyo Imana ishaka kukwigisha mu kigeragezo nubwo wasenga iminsi maganatandatu icyo uzahabwa ni imbaraga, kukazarangira igihe Imana yategekeye kuko nta kindi wakora. Mu buzima busanzwe nta muntu uhabwa diploma abyutse abanza kwiga kandi kwiga birababaza kandi iyo umunyeshuri atsindwa hari ubwo yita mwarimu umugome. Reka dufata urugero mu buganga, ubuse bagiye batanga amanota y’ubuntu kandi uzahura n’ubuzima bwa bantu ubwo wazica bangahe ?
3.Ubutumwa bwiza butuma umuntu ahabwa imbaraga zo gukorera Imana: Yesu yabanye n’abigiswa Imyaka itatu, yarabahamagye baramwitaba, baramukurikira, basiga byose bagendana nawe aho bamaze kumukurikira batangiye inzira yo kwezwa banyura mu bikomeye: baraburaye, bagenze ingendo nyinshi n’amaguru, baraye mu butayu basenga, ariko rimwe Yesu abaha itangazo arababwirango mu maze kwezwa n’ijambo nababwiye. Bari bageze ku rwego rushimishije rwo kwezwa no guhinduka no kuba abo Imana yifuzako baba bo. Rimwe bajya kubwiriza ari mirongo irindwi bagezeyo bakiza ibirema, Yesu agiye kujya mu mwijuru ntiyababwiye ngo muzabigenze nka kwa kundi kuko yaraziko umurimo abasigiye utoroshye ahubwo yarababwiyengo icyakora muzahabwa imbaraga nshya umwuka wera nabamanukira kandi muzaba abagabo bo kumpanya I Yerusaremi , Garilaya, Yudaya kugeza ku mpera z’isi, Izi ni Imbaraga za gikozi umuntu yakira zo gukorera Imana.


text:
Ibintu 5 wakora mu gihe wumvako Imana itakwitayeho
Ese waba utekerezako Imana itakikwitayeho? Imana ni nziza kandi ibihe byose.
Rimwe na rimwe hari ibibazo duhura nabyo bigoye ubuzima bwacu:
• Wabuze uwo wakundaga kubw’impanuka
• Umwana wawe yavukanye uburwayi
• Wambuwe ibyawe n’umuntu wizeraga, araguhemukira
• Wapfushije ubukwe kandi wasengaga, urabengwa .
Uribaza ngo ese Imana ni nziza ? Ese Imana ni nziza mu gihe nta kazi ufite ? Ese Imana ni nziza uwo mwashakanye yagutaye ? Ese Imana ni nziza mugihe ubeshyerwa barakujyanye mu nkiko? Ese Imana ni nziza mu gihe muganga yakubwiyeko nta kindi yakora ku burwayi bwawe ?
Mu by’ukuri Kwizera Imana ni byiza ibihe byose ariko kuri bamwe ibyiyumviro byabo ntibishyikira ubwiza bw’Imana. Iyo utekereje ko Imana ari nziza, ikwitaho, ihorana nawe bizana umudendezo no mugihe cy’amakuba.
Ni iki wakora mu gihe wumva ko Imana itakwitayeho ?
Nta buryo buhoraho buzwi bw’icyo umuntu yakora , gusa Imana ubwayo ifite ibisubizo byinshi ku bibazo by’abana bayo. Hari intambwe zishobora kugufasha.
1.Menya ko uri kumwe n’inshuti nziza: zimwe mu nshuti z’Imana zarayibashije, urugero nka Mose , asubira ku Uwiteka aramubaza ati “Mwami, ni iki gitumye ugirira nabi ubwo bwoko? Ni iki cyaguteye kuntuma? (Kuva 5:22), Dawidi, Nzabaza Imana igitare cyanjye nti “Ni iki gitumye unyibagirwa? Ni iki gituma nambikwa ibyo kwirabura n’agahato k’abanzi banjye?” Abanzi banjye bameze nk’inkota iri mu magufwa yanjye, Iyo banshinyagurira bakiriza umunsi bambaza bati “Imana yawe iri hehe?” (Zaburi 42:10-11), Marita , abwira Yesu ati “Databuja, iyaba wari hano musaza wanjye ntaba yarapfuye. (Yohana 11:21). Kumva uri wenyine , ukabaza Imana ntibisobanura ko utayizera. Ibukako ibitugu by’Imana bihagije ushobora kubiririraho kandi ashoboye gukemura ibibazo byose.
2.Gerageza kwakira ibikubaho wihe umwanya wo kuruhuka: Isi tubayemo ni isi y’icuraburindi bikaba akarusho iyo tunaniwe n’imibereho y’ubuzima bugoye kububamo. Eliya yigeze atakaza ibyiringiro, arahunga nubwo yariyabonye Imana imukoresha ibidasanzwe. Eliya abyumvise atyo arahaguruka arahunga ngo yikize, ajya i Bērisheba y’i Buyuda aba ari ho asiga umugaragu we.
“Ariko agenda wenyine urugendo rw’umunsi umwe mu ishyamba, ahageze yicara munsi y’igiti cy’umurotemu, yisabira gupfa ati “Uwiteka, ndarambiwe. Icyabimara ni uko ubu wakuraho ubugingo bwanjye, kuko ntaruta ba sogokuruza ubwiza.” Nuko yiryamira munsi y’icyo giti cy’umurotemu arasinzira, agisinziriye marayika araza amukoraho aramubwira ati “Byuka urye. (1 Abami 19:1-8)
Nyuma yo kuruhuka uzabona impinduka, burya ikintu udafitiye ubushobozi ntikiba kiri ku rwego rwawe tegereza Imana. Gusa si byiza guhamagara Imana nyuma yuko unaniwe gusa ahubwo wakayihamagaye na mbere bugahinduka ubuzima bwawe bwa buri munsi waba wishimye cyangwa ubabaye.
3.Gerageza kuzirikana ibyo Imana yagukoreye ubisangize abandi: Akenshi ibitekerezo byacu tubihanga kubiri imbere gusa dushaka ko Imana idukorera ariko dukeneye no kwiyibutsa ibyatambutse Imana yadukoreye , bikaduhesha umunezero ko n’ibisigaye Imana izabikora. Ni byiza kuba ufite aho wanditse ibyo Imana yagukoreye , niba utandikaga ibyo yagukoreye mu rwego rwo kubizirikana, tangira uyu munsi.
“Imana yibagiwe kugira neza? Umujinya wayo utumye ikingirana imbabazi zayo?” Maze ndavuga nti “Ibyo ni indwara y’umutima wanjye. Mbega natekereje yuko ukuboko kw’iburyo kw’Isumbabyose guhinduka!” Nzibutsa abantu ibikomeye Uwiteka yakoze, Kuko nzibuka ibitangaza byawe bya kera. (Zaburi 77:10-12)
4.Gerageza kuba mu materaniro y’abera bagusangize impamvu z’ibyiringiro:Mu gihe urimo guhura n’ibibazo by’inzitane, akenshi hari ubwo umuntu atamenya ikibazo ufite ariko biba byiza iyo ushatse umwizerwa akakuganiriza cyangwa ukaba mu materaniro y’abakirisito aho abantu basangizanya ubuzima, bagahana ubuhamya bwaho Imana yagiye ibakura.
5.Ikoreze Uwiteka Imitwaro yawe: Imana igufata nk’icyaremwe gitandukanye n’ibindi bigatuma iguha agaciro gasumbyeho.
Nk’uko se w’abana abagirira ibambe, Ni ko Uwiteka arigirira abamwubaha. Kuko azi imiremerwe yacu, Yibuka ko turi umukungugu. (Zaburi 103:13-14)
Ntabwo Imana inezezwa n’imibabaro ucamo, yemerako ibigoye bikubaho kugirango wige kuyisenga, kuyubaha hari nubwo iba igirango ikwigishe kubana n’imigisha izaguha.
Kandi ujye wibuka urugendo rwose rwo mu butayu, Uwiteka Imana yawe yakuyoboyemo iyi myaka uko ari mirongo ine, kugira ngo igucishe bugufi, ikugerageze imenye ibyo mu mutima wawe, yuko wakwitondera amategeko yayo cyangwa utayitondera. Nuko yagucishije bugufi ikundira ko wicwa n’inzara, ikugaburira manu wari utazi, na ba sekuruza banyu batigeze kumenya, kugira ngo ikumenyeshe yuko umuntu adatungwa n’umutsima gusa, ahubwo yuko amagambo yose ava mu kanwa k’Uwiteka ari yo amutunga.(Gutegeka 8:2-3)
Mwibuke ko umutoza ashyira umukinnyi yizeye mu mwanya ukomeye kugirango abashe guhangana n’ibikomeye. Kandi Leta ishyira abasirikare bakomeye , wahawe imyitozo ikarishye ahantu hakomeye kuko baba bizeyeko bazabasha guhangana n’ibizaza bikomeye.
Guhora uhanze amaso kuri wowe ubwawe ni nko gufata inzira itagira aho ikujyana ariko gutumbira Uwiteka bikura umuntu mu mfunganwa bikamushyira ahagutse kandi bizana umunezero.
Uwiteka akurinde umubi agukomeze


text:
IBTC (Innovation Business Technology College) ni ishuri rikorera mu mujyi wa Kigali, rikaba ryigisha ibijyanye no gukora amafilime ndetse n’ibindi bijyanye n’ikoranabuhanga umuntu wese ashobora kwiga mu gihe gito akaba abaye inzobere ishobora kwihangira umurimo cyangwa akaba yanabona akazi keza abikesha ubwo bumenyi.
Ishuri rya IBTC rikorera mu mujyi w Kigali rwagati, mu nyubako yo kwa Rubangura no mu nyubako ya City Plaza. Iri shuri ryigisha abantu b’ingeri zitandukanye, amasomo ajyanye no gukora no gutunganya filime (Filmmaking), ibijyanye no kubaka imbuga za Internet (Web Design) ndetse n’ibijyanye no kwifashisha ikoranabuhanga mu kubaka ibihangano cyangwa ibikorwa bitandukanye by’amashusho (Graphic Design).
Muri IBTC Film School n’abakobwa benshi bajya kwigamo gukora amafilime
Kwiga muri IBTC byorohera buri wese kuburyo n’ufite akazi cyangwa andi masomo akurikirana bitamubuza kwiga muri iri shuri bitewe n’uburyo amasaha y’amasomo aba apanzwe mu buryo bworoheye buri wese. Abanyeshuri biga kuva kuwa Mbere kugeza kuwa Gatanu, biga mu matsinda ane atandukanye. Irya mbere ni iry’abiga kuva saa mbiri za mu gitondo kugeza saa yine, irya kabiri ryiga kuva saa yine kugeza saa sita naho irya gatatu ritangira kuva saa kumi kugeza saa kumi n’ebyiri, irya nyuma rigatangira saa kumi n’ebyiri rikarangiza saa mbiri z’umugoroba. Uretse abo biga mu minsi y’imibyizi, hari n’abiga mu mpera z’icyumweru, abo bakaba biga kuwa Gatandatu kuva saa mbiri kugeza saa kumi za nimugoroba.
Kuri uyu wa Mbere tariki 8 Gicurasi 2017 nibwo muri IBTC batangiye kwakira abanyeshuri biga muri iri shuri, kandi bakaba bashyize igorora abambere biyandikisha aho babagabanyiriza amafaranga agera kuri 50% ku giciro gisanzwe cy’amafaranga y’ishuri. Kwiga muri iri shuri kandi ntibigoye, umuntu wese kabone n’iyo yaba yaracikirije amashuri, abasha kwigishwa mu gihe cy’amezi atatu gusa akaba abonye ubumenyi bumufasha kuba inzobere izaserukana ishema ku murimo.
Uramutse ukeneye kwiga muri IBTC cyangwa ukaba ushaka kujyanamo uwawe, wajya mu nyubako yo kwa Rubangura muri etaje ya 4 mu muryango wa 406 cyangwa ukajya muri etaje ya 2 mu nyubako ya City Plaza mu muryango wa 2. Ushobora kandi guhamagara kuri 0788543002 cyangwa 0728543002.


text:
Umujyi wa Kigali wanduzwa n’abajugunya uducupa aho babonye – Meya Nyamurinda
Umuyobozi w’umujyi wa Kigali, Nyamurinda Pascal ahamya ko isuku muri uwo mujyi ihari ariko ngo ntiragera ku rwego rushimishije.
Atangaza ibyo mu gihe Polisi y’igihugu iri mu cyumweru cyahariwe ubukangurambaga ku isuku yateguye ku bufatanye n’umujyi wa Kigali, cyatangiye ku itariki ya 31 Ukwakira kikazarangira ku itariki 31 ukuboza 2017.
Nyamurinda avuga ko isuku nke ikigaragara mu bice bimwe by’umujyi ishingiye cyane ku myanda ituruka ku bikoresho biba byakoreshejwe.
Agira ati “Iyo turebye urwego dushaka kugeraho (mu isuku), dusanga mu ngo zacu, mu midugudu muri za ruhurura, mu mirima y’abaturage hari ahakigaragara umwanda cyane uterwa n’ibikoresho abantu bajugunya aho biboneye nk’uducupa n’ibindi.”
Akomeza agira ati “Ibyo nibyo tugira ngo bicike, n’umuturage mu mibereho ye ya buri munsi yumve ko kubona umwanda ari ikintu kidasanzwe.”
Polisi y’igihugu yo ihamagarira abatuye umujyi wa Kigali n’Abanyarwanda muri rusange kwita ku isuku kuko iyo ibuze, bihungabanya umutekano.
Ubwo yifatanyaga n’abatuye umujyi wa Kigali mu muganda wabereye mu Karere ka Kicukiro ku itariki ya 02 Ugushyingo 2017, Komiseri ushinzwe ibikorwa bya polisi, CP Butera Emmanuel yavuze ko isuku ari kimwe mu bigize umutekano w’Abanyarwanda.
Agira ati “Iyo isuku ibuze mu baturage, ni intandaro y’umutekano mucye, kuko nugira umwanda ubuzima bwawe ntibuzamera neza, uzarwara, ube wakurizamo no gupfa, icyo gihe umutekano uba wabuze, ni yo mpamvu twayihagurukiye, kuko dukeneye igihugu gitekanye.”
Abaturage nabo bemeza ko isuku nke ishingiye ku myumvire nk’uko bivugwa na Ntirandekura Emmanuel.
Agira ati “Umwanda tubona, si uko abaturage dukennye kuko uzarebe hari n’umukire utambuka ari mu modoka, akanywa amazi akajugunya ku muhanda cyangwa akihanagura na papier mouchoir akajugunya.”
Mugenzi we witwa Mukantabana Alice nawe ati “Ikibazo n’imitekerereze yacu, naho ubundi isuku nta kindi isaba.”
Ubwo bukangurambaga ku isuku bushingiye ku masezerano yihariye Polisi y’igihugu n’umujyi wa Kigali bafitanye agamije kubungabunga isuku n’umutekano.
Buzibanda ku gutema ibigunda, gukangurira abaturage kunywa amazi asukuye, gukaraba intoki, kwirinda kujugunya imyanda ahabonetse hose n’ibindi bikorwa by’isuku n’umutekano.


text:
N’ubwo inyandiko zagaragjwe n’abahanga nka Charaka Samhita zemeza ko igitunguru ari umuti, ku isi yose kizwiho ibintu bibiri: gutera impumuro mu kanwa no kuriza umuntu wese gitarukiye mu jisho. Iki kirungo kimenyabose gikoreshwa mu bikoni hafi ya byose bitewe n’impumuro yacyo yihariye cyongera mu mafunguro, imwe mu mpamvu ituma kiba rudasumbwa mu birungo.
Impuguke nka Dr. Jonathan Stegall zikugira inamo yo kurya igitunguru kibisi kuko aribwo kiba gikungahaye ku ntungamubiri n’ubwo ushobora no kukirya gitetse. Hari ubwoko butandukanye bw’ibitunguru bihingwa ndetse bikanaribwa ku isi yose harimo iby’umuhondo, ibitunguru biryohera, iby’umweru, iby’icyatsi kibisi n’ibindi. Bwa mbere, ibitunguru byagaragaye muri Asia mu myaka 5000 mbere y’ivuka rya Yesu Kristo. Sinagambiriye kuvuga amateka cyane; munkundire turebe umumamaro w’ibitunguru ku buzima bwacu.
Intungamubiri ziboneka mu gitunguru:
- Vitamin C: - Haba harimo miligarama11.1 z’ iyi vitamin mu gitunguru. Ibi ni 19% by’izi vitamin zikenerwa n’umubiri w’umuntu buri munsi.
- Umunyungugu wa Manganese: Haba harimo miligarama 0.2 bikaba 10% by’uyu munyu ukenerwa n’umubiri wacu buri munsi.
- Umunyungugu wa Potassium: Haba harimo miligarama 219 z’uyu munyungugu mu gitunguru. Ku mpuzandengo ya 6% z’uyu munyu ukenerwa mu mubiri ku munsi ziba ziri mu gitunguru.
- Vitamin B6: Miligarama o.2, ubwo ni ukuvuga ko 9% by’iyi vitamin ikenerwa mu mubiri wayisanga mu gitunguru.
- Folate: Miligarama 28.5 zayo; bisobanura7% bya folate ikenerwa mu mubiri ku munsi wayisanga mu gitunguru.
Akamaro k’igitunguru ku buzima bwa muntu:
- Ubuzima bwiza bwo mu kanwa: Igihe cyose wahekenye igitunguru ushobora kugira impumuro mu kanwa itishimirwa na benshi gusa burya guhekenya igitunguru bigira uruhare mu kugira ubuzima bwiza bwo mu kanwa harimo no gukomera kw’amenyo. Igitunguru gikungahaye cyane ku binyabutabire birwanya udukoko two mu kanwa dutuma amenyo acukuka, utu dukoko duhura n’akaga iyo umaze hagati y’iminota 2 n’3 uhekenya igitunguru nk’uko urubuga rwa naturalsociety.com rubitingaza.
- Kugabanya isukari mu mubiri: Abarwayi ba Diabetes bagirwa inama yo gukunda igitunguru nk’umuti, cyane ko gikungahaye ku kinyabutabire cyizwi nka ‘Allyl Propyl Disulphide ‘gifasha mu kugabanya urugero rw’isukari mu mubiri. Iki kinyabutabire gituma utunyangingo twabugenewe turekura umusemburo witwa Insulin ku bwinshi (through stimulation) ari na wo ushinzwe kugabanya igipimo cy’isukari mu mubiri. Mbere yo kurya igitunguru, umurwayi wa Diabetes arabanza agapima ikigero cy’isukari iri mu maraso ye kuko ashobora kuzahazwa no kugabanuka kw’isukari .
- Kugabanya uburibwe mu matwi: Mu gihe wumva ubabara mu matwi, teka igitunguru ukibirize mu mazi kugeza igihe ubona ko cyoroshye bigaragaza gushya), nurangiza ukivanemo. Banza ufate agatambaro koroshye ugashyire hejuru y’ugutwi hanyuma ushyireho uduce tw’igitubguru wamaze gukatagura maze umutobe wabyo utonyangire mu matwi yawe. Ubu ni ubufasha bw’ibanze mbere yo kujya kwa muganga nk’uko byemejwe binyuze mu bushakashatsi bwakorewe muri kaminuza yitwa Maryland Medical Center mu kinyejana cya 19. Nanone, niba ufite uburibwe ku ruhun’ inkovu zituruka ku bishishi jya usigaho umutobe w’ibitungru.
- Gukomeza amagufwa: Ubushakashatsi bwakozwe mu w’ 2005 bwagaragaje ko mu bitunguru harimo ikinyabutabire cyahimwe GPCS, ikinyabutabire kigira uruhare mu gukomera kw’amagufwa. N’ubwo ubushakashatsi bwakorewe ku mbeba;bitanga icyizere ko ku bantu nabo byakunda. Ntidukwiye kwibagirwa ko igitunguru kibamo inulin, ikinyabutabire kigira uruhare runini mu igogorwa ry’amafunguro dufata buri munsi.
- Kurwanya indwara z’umutima: Ntabwo ushobora gutekereza ku mafunguro ngiramumaro ngo igitunguru kize ku mwanya wa mbere! Nyamara, ubushakashatsi bwo mu w’2007 bwasohotse mu Kinyamakuru’ The journal of nutrition’ bwagaragaje ko iki kirungo kifitemo Quercetin, ikinyabutabire kigira uruhare runini mu kugabanya umuvuduko w’amaraso binyuze mu koroshya imitsi itwara amaraso. Nanone, igiitunguru gifasha cyane mu kugabanya kuvura kw’amaraso bigatuma atembera mu mubiri neza. Hatabayeho kuvura kw’amaraso(gufatana) mu mijyana n’imigarura yayo; ibyago byo kurwara indwara z’umutima byagabanuka. Ibi biterwa n’ibinyabutabire bita ‘Organosulfurs’ biba mu gitunguru, bigafasha umutima gukora neza.
- Kugabanya umunaniro: Niba ujya uzahazwa n’umunaniro ukabije, fata nibura akayiko kamwe k’umutobe w’igitunguru kavanze n’umutobe wa Tangawizi buri gitondo na buri mugoroba. Uretse gutuma usinzira neza, ibi bizakurinda gucika intege n’umunaniro wa hato na hato. Niba urwaye indwara z’ubuhumekero zirimo na Asima, ku miti wandikiwe na muganga wongereho igitunguru bizagufasha koroherwa.
- Kurwanya cancer: Nkuko byagaragajwe n’ubushakashatsi bwakozwe na Kaminuza ya Guelph, ikinyabutabire cyitwa anthocyanin kiboneka mu ibitunguru bitukura gifite ubushobozi bwo kurwanya cancer y’amabere ku bagore ndetse na cancer yibasira inzira z’igogora.
Kubaho ni rimwe nk’uko bivugwa: niba uzi mugenzi wawe udakunda igitunguru, ba uwa mbere mu kumumenyesha ibyiza byacyo hakiri kare. Niba wiyemeje gufata ibitunguru ku mafunguro yawe, bikore mu buryo buhoraho utazarwara ikirungurira; abagore batwite n’abonsa bakwiye kurya ibitunguru bikeya. Niba wibonyeho ibimenyetso birimo kugira isesemi no kurwara umutwe nyuma yo kurya igitunguru, ihutire kujya kwa muganga.


text:
Umunsi umwe, umuntu wategaga inyoni yateze umutego we mu byatsi, hejuru yawo ahamisha amasaka menshi. Inuma zije zirayahasanga.
Umutware wazo arazibaza ati « aya masaka yamenwe n'iki aha? Nimube muretse kuyatora tubanze tujye inama. » Izindi numa ziranga. Zihera ko ziramanuka; zikigera hasi zifatwa zose.
Umutware wazo arazibwira, ati « sinababujije mukanga ? Nimugerageze kugurukira rimwe ahari muravamo. » Zigurukira icyarimwe, ziterura wa mutego, zirawutahana. Zigeze imuhira, ziti « tugize dute se kandi, ko tutabasha kuwikuramo ? » Umutware wazo ati « nimuze dusange umutware w'imbeba, ahari yashobora kudukiza. »
Ziragenda zisanga umutware w'imbeba yicaye ku ntebe y'ubutware. Ziramubwira ziti « twagize ibyago, none tuje kugusaba ngo urebe uko wadukiza. » Umutware w'imbeba abwira ingabo ze ati « nimuce uyu mutego vuba. » Nuko ziwahuramo amenyo, zirawucagagura, inuma zikira ubwo.
Maze zibwira imbeba ziti « mubaye inshuti z' amagara. » Nuko ziherako zirataha.
Na twe rero twirinde gukorakora no gutwara ibitatugenewe. Dukurikize inama z' abaturuta, kandi tujye twibuka gushimira abatugirira neza, baturinda kugwa mu mutego w'ibidutera amatsiko ashobora kudukururira ibyago.
Inuma n'imbeba.
Labels: imigani, imigani y'ikinyarwanda
No comments:
Subscribe to: Post Comments (Atom)


text:
Bamwe mu bateka ibyo kurya bikenera amavuta menshi nk’ifiriti bavuga ko hari amavura asaguka iyo ibyo bayatetsemo bihiye gusa ariko ngo ntibayapfusha ubusa dore ko ahenze ariyo mpamvu bakomeza
kuyatekesha ku zindi nshuro ngo zishobora no gusaga eshatu
atarahinduka bitewe n’ingano y’amavuta yasigaye
Ku bakora ubucuruzi bw’ibyo kurya bitetse mu mavuta nk’ifiriti kandi bo banavuga ko hari igihe amavuta ashobora kumara hafi umunsi wose ku muriro agenda asimburanwamo ibyo bayatekamo.
Nubwo ikigo kigihugu cy’ubuziranenge RSB cyo kivugako ntabushakashatsi kirabikoraho impuguke mubijyanye n’imirire n’ubumenyi bw’ibiribwa zo zivuga ko iyo amavuta arengeje amasaha abiri ku muriro atangira kwangirika bigatuma n’ibyo bayatetsemo bishobora kugira ingaruka mbi ku mubiri w’umuntu harimo ngo kugira stress,umuvuduko w’amaraso ndetse na kanseri nkuko bishimangirwa na venuste Muhamyankaka impuguke mu by’imirire.


text:
*I Remera y’Abaforongo iwabo benshi cyane barashize
*Yarokowe n’umukobwa witwa Veneranda wamuhishe
*Veneranda ubu yihaye Imana ariko yamuraze urukundo
*Rucamumihigo yasigaye wenyine ariko ari kwiyubaka
Rucamumihigo Joseph yavukiye mu cyahoze ari Segiteri Rusagara, Komini Mbogo, Perefegitura ya Kigali Ngari, ubu ni muri Rulindo mu Ntara y’Amajyaruguru mu gace kitwa Remera y’Abaforongo. Jenoside iba yari hafi kurangiza umwaka wa mbere w’amashuri abanza. Yari imfura mu bo bavaga inda imwe arokoka wenyine iwabo arokorwa n’umukobwa w’imyaka 19 wamuhishiriye.
Yatandukanye n’abe rugikubita kuva ubwo ntiyongeye kubabona:
Ubwo bahunganga bava mu rugo ari na bwo Rucamumihigo aherukanira na nyina, yari amutwaje igikapu ariko bigiye imbere Joseph yumvise aremerewe asubiza umubyeyi we igikapu.
Yahise yiruka kuko yumvaga inyuma amajwi y’Interahamwe zari zibasatiriye kuva ubwo ntiyongeye kubona nyina.
Yakomeje guhunga hamwe n’abandi benewabo bake baza kugera ahitwa mu murenge wa Burega (ubu) n’ahandi hitwa mu Karambo. Biza kuba ngombwa ko yisanga yatandukanye na benewabo bari bakiri kumwe ajya kwihisha wenyine.
Ati “Naje guhura n’undi mukobwa na we wari wihishe mu masaka, nsanga ndamuzi kuko twari duturanye mpitamo kuzajya mugenda iruhande, nanga ko ansiga, aho agiye kwihisha nkajya aho.
Twakomeje guhunga tugera ku musozi wa Byumba, twinjira mu rugo rw’umuntu tutazi ariko nkeka ko uriya mukobwa nakurikiraga ashobora kuba yari ahazi.
Muri urwo rugo twahamaze igihe gito nyuma uyu wari wemeye kuduhisha aza kudusezerera ndetse aranaduherekeza atugeza ku musozi uteganye n’ahantu Inkotanyi ngo zari zarafashe atubwira ko nitugerayo ntacyo tuzaba. Arangije arakata aritahira.
Kuko aho uyu mugabo yadusize tutamenye neza aho duca ngo tugere ku Nkotanyi, twarayobye dufata umuhanda utari woâ€
Joseph yabwiye Umuseke ko baraye ijoro ryose bagenda bahagera mu gitondo. Bahageze basanze ibintu bimeze nabi bajya kwihisha mu masaka yari hafi aho, ariko bakumva hirya gato Interahamwe ziri kwibaza niba mu masaka bari bihishemo nta bantu barimo ariko mugenzi wazo azibwira ko udusaka ari duke, ko nta bantu bakwihishamo.
Ku ruhande hafi aho, hari inzu y’ibyatsi yari yihishemo Abatutsi, hanyuma umwe muri izo Nterahamwe abwira bagenzi be ko agiye kuyitwika, ni uko arayitwika.
Ba bicanyi bamaze gutwika iyo nzu bajya kwica abakecuru b’Abatutsi bari barasigaye hafi aho.
Ku mugoroba w’uwo munsi abantu bari kumwe na Joseph bagize ubwoba bahitamo gutandukana buri wese agenda ukwe, na Joseph na we asigara wenyine atyo.
Kubera ko nta yindi nzira yari azi, byabaye ngombwa ko asubira kwa wa mugabo wari wabaherekeje yavuze haruguru, agezeyo asanga barahunze.
Ati “Mbonye ko ntabahari niryamira mu nzu kuko nta muntu n’umwe wari urimo, nari naniwe cyane nshonje kandi nta handi nari kwerekeza iryo joro.
Bukeye bwaho nagiye ku irembo kota akazuba, ariko murumuna wa wa mugabo waduherekeje arambona, ambaza icyo nkora aho, ambwira ko nava guhinga akahansanga anyica.
Umugabo yaragiye ajya guhinga, ahinguye asanga ndacyari aho maze afata inkoni nini arankubita cyane. Ingaruka z’izo nkoni yankubise n’ubu ndacyazumva rimwe na rimwe, ariko nabashije kumucika ndiruka ngeze kure nitura mu mukoki kubera intege nke ngumamo kugeza bugorobye.
Uko yahuye n’ubuzima
Ati “Naje kuwuvamo ntangira kugendagenda ntazi aho njya maze mpura n’umukobwa ntazi. Ambonye ati: “Bite wa kana we?†nti ‘Ni byiza’
Uyu mukobwa wari ukiri muto na we, ngo yamubajije impamvu ari wenyine maze Rucamumihigo amusubiza ko ari guhunga ariko yaburanye n’ababyeyi be.
Uyu mukobwa ngo yamubajije iwabo, amubwira ko ari i Remera, amubaza niba ari uwo kwa Karangwa, apfa guhita yemera kuko ngo Karangwa yari asanzwe ari umugabo w’inshuti y’iwabo. Karangwa ngo yari azwi kuko, ni we wenyine wari ufite inzu y’amabati kandi atunze radiyo bose ngo ni ho bajyaga kumva amakuru, ikiganiro ‘Wari uzi ko’ n’Ikinamico.
Joseph yabwiye Umuseke ko mu by’ukuri ari Imana yamuhuje n’uriya mukobwa kuko ngo urebye ukuntu yemeye kumujyana ari igitangaza cy’Imana.
Ati “Nyuma naje gusanga uyu mukobwa na we yari yarahunze ava iwabo ahunze Inkotanyi, yibera hamwe na banewabo ndetse n’abandi bantu mu rugo rw’umuntu wari utuye ahitwa Gisha.
Aha yakomeje guhishwa n’uyu mukobwa bahuye ndetse n’undi mukobwa na we wari ukiri muto witwa Ufitwenaryo Veneranda, bose bakomeza kumuhisha no kumukingira ikibaba ngo aticwa.
Ntabwo uwamuhishe yabikoreye we gusa
Aho Rucamumihigo yari yihishe haje kuza undi mukobwa aje kwihisha bari baratemye afite ibikomere bikiri bibisi. Veneranda Ufitwenaryo yabitayeho bombi abarinda ko bicwa. Ku manywa Joseph bakamwicaza ku mugaragaro, ariko wa mukobwa bakamuhisha mu nzu kugira ngo hatagira ubona ibikomere bye akamukeka amababa.
Nijoro Veneranda yabajyanaga kubahisha mu rutoki kugira ngo abicanyi bataza gusaka bakabasangamo bakabicana.
Ibikomere by’uwo mukobwa babivuraga bakoresheje ibyatsi nyuma aza gukira.
Rucamumihigo avuga ko yababajwe cyane no kuba uyu mukobwa bari barabahishanye yaje kwitaba Imana nyuma ya Jenoside kandi yari yararokotse.
Rucamumihigo Joseph ashimira Ufitwenaryo Veneranda urukundo n’ubutwari yamweretse kandi na we yari akiri muto (yari afite imyaka 19 y’amavuko) icyo gihe. Ashimira kandi umukobwa wundi na we wari ukiri muto wamuzanye akamugeza mu rugo rwarimo Veneranda.
Kwemera kubahisha byari ukwishyira mu kaga kandi Veneranda na we yari akiri muto akeneye kubaho.
Nyuma Inkotanyi zaje gufata agace kose barimo bityo Rucamumihigo Joseph arokoka atyo.
Ubu Veneranda Ufitwenaryo yihaye Imana, urukundo yagaragarije Joseph ngo na n’ubu aracyarwibuka kandi na we yiyemeje kurwereka abandi uko ubushobozi bwe bungana kose.
Ubu aribuka yiyubaka
Nyuma yo gusigara wenyine, Joseph yarize. Nubwo kwiga byabanje kumugora kubera kubura kivurira, yaje kubona abantu bamutera ingabo mu bitugu, ariga ndetse araminuza.
Ubu akora muri Tele 10 Group afite umushahara umutunze kandi aranyuzwe.
Asoza yibukije abapfobya Jenoside yakorewe Abatutsi ko barushywa n’ubusa, ko ibihamya bihari, haba mu bayirokotse ndetse n’imibiri y’abo yahitanye.
Ubu buhamya bwatanzwe bwambere k’UMUSEKE.RWÂ Â Kuwa 09/04/2015


text:
Icyacumi kirarikora mu madini:Rev. P. Uwase Aloysie yabujijwe gukora ivugabutumwa
Ubu bikomeje gucicikana ko abavugabutumwa bakomeje kurebana ay'ingwe bapfa icyacumi. Ikimaze kugaragara muri amwe mu madini abarizwa hano mu Rwanda harimo urwikekwe rukomeza guteza ubwumvikane buke. Ikivugwa ni mu idini ryitwa Iriba ryo gukiriramo Pantekote ko ubu ririmo ikibazo cyo kubeshyerana bapfa ifaranga ,bamwe bashaka kwima abandi. Rev. P. Uwase Aloysie akomeje kuburirwa irengero
Inkuru yacu iri kuri Rev P Uwase Aloysie wagiye ashaka ko itorero ryagendera ku mahame ya gikirisitu no gukumira iribwa ry'amaturo nyuma bagatangira kumujujubya. Bamwe mu bakirisitu twaganiriye ariko bakanga ko amazina yabo yatangazwa kubera impamvu z'umutekano wabo badutangarije ko Rev. P. Uwase Aloysie mu itorero Iriba ryo gukiriramo Pantekote mpuzamahanga, rikorera i Kabuga, yaba yarahunze igihugu bitewe n'igitutu yaba yarashyizweho n'umuntu tutashoboye kubona imyomirondoro ye.
Uwo muntu akaba ashinja Rev.P. Uwase ko agandisha akanangisha abakristo gahunda za Leta..Undi muri abo twaganiriye yadutangarije ko ayo magambo yo gutoteza Rev P Uwase Aloysie yatangiye aho bari batangiye kumva ngo hagiye kuboneka inkunga.
Ibi bakaba babimurega bagendeye kubw'uko umubyeyi ubyara Uwase Aloysie ariwe Hategekimana Aloys yakoreye Guverinoma ya MRND na Perezida Habyarimana Juvenal kuko yari mu mutwe wamurindaga GP.
Iki kibazo kimaze imyaka irenga ibiri tukaba dukomeza gukoresha uko dushoboye ngo tumenye ukuri kwimbitse kuko twagerageje guhamagara Rev. P. Uwase Aloysie kuri téléphone ye igendanwa ariko ntiboneka.ariyo 0786677542 .Niba rero icyaha ari gatozi kuki Uwase yazira ko se yabaye umusirikare muri EX -FAR
Abatanga ibyangombwa by'amadini nibashishoze kugirango hakumirwe inda nini n'inzangano zikomeje kwibasira abanyarwanda. Ubu rero bikomeje guteza ikibazo kuko idini Iriba ryo gukiriramo Pantekote ko n'abandi bashobora gutotezwa barihunga,kandi guhunga sibyiza.
Leta y'u Rwanda ikomeje gukangurira abanyarwanda ariko mu madini bakababuza umutekano. Andi madini avugwamo amacakubiri harimo ADEPR ,harimo EDNTR utanasize iryitwa Umusozi w'ibyiringiro aho Mukamudenge Liliane yamenesheje umugabo we Bizimana Ibrahamu kuko bari mu manza.
Kimenyi Claude


text:
Brian blessed mu myiteguro yo kumurika album ye
Again and again niryo zina Brian yise album ye ya mbere ni igitaramo cyo kuramya Imna uyu muhanzi yatumiyemo bagenzi be b’ibyamamare muri muzika nka Patient BIZIMANA, Tonzi, itsinda Beauty or ashers n’abandi
Ni kuri uyu wa 27, Gicurasi muri parking ya Radisson blue, guhera saa kumi n’imwe z’umugoroba
Intego y’iki gitaramo ngo ni ukumurika ibihangano bye ndetse abonereho umwanya wo gushima Imana ku byo yakoze ndetse no kuyiragiza ibiri imbere nkuko Brian Blessed yabitangarije Inyarwanda.com
Brian kandi avuga ko uyu munsi uzaba ari umunsi mwiza ku bazaba bitabiriye iki gitaramo aho bazaboneraho umwanya mwiza wo kubwira Imana ibbari ku mutima babifashijwemo n’abahanzi bazaba bari aho
Muri iki gitaramo kwinjira ni amafaranga 10000 mu mynya y’icyubahiro ndetse na 5000 ahasigaye hose


text:
Umutima wa Kibyeyi w’ Imana (Igice cya 1) Pst Desire
Mu buzima hari ubwo umuntu ahura n’ibikomere. Akenshi biva ahantu 3: mu muryango, muri societe no mu bidukikije abakomerekejwe n’aho barerewe bagiye bagira ubukana mu bikorwa by’ urugomo by’ indengakamere kuko nta mutima wa kibyeyi bigeze berekwa.
Burya umuntu wakuriye mu rukundo nubwo yakomereka akira vuba. Impamvu nyamukuru yo kuvuga ku Mana nk’umubyeyi, ni ugufasha abakomeretse bayifiteho ibibazo, ‘gutinyuka’, kugira ngo babashe kuyitura umubabaro wabo.
Hari ibikenerwa by’ ibanze umuntu wese akenera:
1. Ku mubiri
Umwana wese avuka akeneye kurya nubwo atangira yonka, akenera kunywa, kwambara, no kugira aho aba. Byagaragaye ko abana benshi batabihawe ku rugero rumwe. Bamwe ntibonse, abandi basanze iwabo ari abakene. Ababyeyi bamwe babitewe n’ ubujiji cyangwa urugomo bakajya banywera amafaranga yose abana bakicwa n’ inzara. Mu miryango imwe ababyeyi nibo barya neza bonyine.
Ubuhamya: Uwo twise "A"
Yatubwiye ko nyina atamwonkeje kuko yahise atwara inda ya murumuna we bahita bamujyana kwa nyirakuru wiberaga mu murima akajya amugaburira ibijumba. Yaje kurwara bwaki aramirwa n’ amafuku n’ amahenehene. Amaze kugaruka iwabo, yabonaga bahashye inyama, abana bakaziryaho rimwe, izisigaye zose zikaribwa na se. Ibyo byatumye ahora yumva ko ibyiza byose bigenewe abandi, bituma abaho yigunga. Si uyu wenyine, abana benshi ntibahawe ibyo umubiri wari ukeneye bibatera ibikomere.
Imana yita ku bikenerwa by’ imibiri. Yageneye Adamu na Eva ibyo kurya muri Edeni(Itang 2:9), yagaburiye Abisraeli mu butayu ibaha manu n’amazi, rimwe yabahaye n’ inyama. Imana yatunze Eliya ahunga ku kagezi ka Keriti (I Abami 17;3-4). Ibitangaza Umwami Yesu yakoze ari mw’isi bifitanye isano n’ umubiri birimo: gukiza abarwayi, kugaburira abashonje no kuzura abapfuye.
Amatorero menshi agereranywa n’intumwa za Yesu, uko zasabye Yesu ngo asezerere abantu amaze kwigisha batahe. We yabashubije ko agomba no kubagaburira (Marik 6:36-44). Amatorero menshi ni ‘Basezerere’. Niba Imana yita ku mibiri yacu, nta soni biteye gusengera ibyo kurya byacu by’uyu munsi (Mat 6:11).
Amatorero akwiriye kureka kwihisha mu by’Umwuka akigisha abantu gukora, agashyiraho adushinga tuzanira abantu imibereho. Imana ni umubyeyi wuzuye urukundo(Yako1:27).
Ntuzacike n’igice cya 2 cy’iyi nyigisho aho tuzavuga ku bikenerwa by’imbere mu mutima
Niba wifuza gusengerwa cyangwa kugisha inama, waduhamagara kuri +250788422984. Dusengera ibyifuzo by’abantu k’ubuntu. Sangiza ubu butumwa inshuti zawe.
Pastor Desire
www.agakiza.org
Fcbk: Agakiza.org
Chaine YouTube: Agakiza.org


text:
Yatangiye kwita umugabo we ‘Chéri’ basezeranye imbere y’amategeko
Mu gihe usanga abakundana cyangwa abagabo n’abagore bitana ba sheri (chéri), Liberata Hategekimana we hashize umwezi kumwe atangiye kurihamagara umugabo bamaranye imyaka 10.
Hategekimana yatangiye kubana n’umugabo we guhera mu 2017, ariko muri icyo gihe cyose ngo ntiyigeze yumva ko afite agaciro imbere y’umugabo batasezeranye.
Agira ati “Iyo namubonaga aganira n’abagore bigeze kuzura mbere y’uko dutangira kubana, numvaga ko ari bo bagore be, nkumva ko atankuda, ko ari bo yikundira.”
Avuga ko icyamucaga intege kurushaho ari uko uyu mugabo nta neza yazanaga mu rugo, ahubwo ngo yazaga atongana, avuga nabi, anashaka kumukubita. Ibyo byanatumaga n’abana babyaranye bamubona bagahunga.
Nyuma yo gusezerana imbere y’amategeko rero, afashe umugabo we ku rutugu amureba mu maso Hategekimana ati “Nabonaga urukwavu nkarujyana ku isoko nkarurya njyenyine, none ubwo nabonye chéri wanjye tuzajya turusangira.”
Yunzemo ati “ubu noneho ibyo mu rugo rwacu ni ibya twembi n’abana bacu, ntabwo nzongera kumva ko ibyo nakoreye ari ibyanjye njyenyine.”
Ibi yabivugiraga mu ruhame, imbere y’abari batashye ubukwe bwe n’ubw’izindi ngo 40 z’abari basanzwe babana badasezeranye nka bo bo mu Murenge wa Save mu Karere ka Huye.
Aba bose biyemeje kubana byemewe n’amategeko nyuma y’uko ingo zabo zarangwaga n’amakibirane, zikigishwa n’abafashamyumvire bakorana n’umuryango ushishikariza abagabo kugira uruhare mu guca amakimbirane mu ngo (RWAMREC).
Bemeza ko basanze abagabo n’abagore batarasezeranye imbere y’amategeko biri mu bihembera amakimbirane mu ngo nuko biyemeza gukuraho iyo nzitizi, nk’uko binemezwa na Jean Baptiste Dusengimana, umugabo wa Liberata Hategekimana.
Ati “Twabanje kubana neza biza guhinduka. Navugana n’umukobwa twigeze kuzura bigatera impagarara mu rugo, avuga ko ntamukunda, ko abo bandi ari bo nikundira.”
Ibi ngo byatumaga bahora batongana, biza kugera n’aho asigaye agera mu rugo ku manywa umwana we mukuru agahungira kwa sekuru ngo se atamukubita. Kandi na we ngo yageragaho akanatekereza ko kuva atarasezeranye na Hategekimana bashobora kuzagera aho bagatandukana.
Inyigisho bahawe zamufunguye amaso, asanga ibyo yarimo agomba kubivamo, akubitiyeho ko yanabonaga aramutse apfuye ntaho yaba yisigiye abana, yiyemeza kwitwara neza mu rugo ndetse no gusezerana imbere y’amategeko n’umugore we.
Ibitekerezo ( 3 )
Ibibintu n’ibyagaciro kubona ababana imyaka isaga 10 basezerana imbere yamategeko nibyagaciro peeee!!!!!!!!!!!!!
Abatarasezerana nabo nibagere ikirenge mu cyabo.
Ni byiza ko mujya musubiramo inkuru mwanditse ( fond na forme) kuko ari bishimangira ubunyamwuga. Ntago bikwiye ko umwanditsi avuga ko : Abantu bari bamaranye imyaka 10 babana ko kdi batangiye kubana muri 2017 kdi ubu turi muri 2018. Ushobora kubona ari ikosa rito ariko bitanga indi shusho ku basomyi


text:
Nyuma y'uko hashatswe sites z'ibibanza bizubakirwamo abahuye n'ibiza ndetse n'abatuye mu manegka muri buri murenge, igikorwa cyo kubaka cyahise gitangira. habayeho kubumba amatafari, kwikorera amabuye n'ibindi bikoresho.
Kuri uyu muganda ngarukakwezi usoza ukwezi kwa 7 iki gikorwa cyafashe intera ndende kuko abaturage bitabiriye ari benshi bari hamwe n'abayobozi gutanga umuganda.
Icyabaye rusange ni uko bamwe basizaga ibibanza abandi bari kubumba , abandi bari kuvoma amazi, abandi batunda amabuye ndetse hari nahobazmuraga inkuta.
Icyagaragaye muri uyu muganda ni uko gutabarana abanyarwanda babigize umuco kuburyo ntawababara ngo bandi batamurwanaho.


text:
Abakiristu bo mu mdini n’amatorero ntibahuza k’umunsi w’abatagatifu
Yanditswe na
14 September 2018 saa 03:56'
Ku isi hose hari iminsi y’ahariwe abemeramana ijya yizihizwa ndetse rimwe na rimwe ugasanga hatanzwe ibiruhuko ku isi,aha twavugamo nk’igisibo ku baislam ndettse n’umunsi w’abatagatifu ndetse n’indi min si myinshi
Iyobokamana.com twagerageje kuganira nma bamwe mu bemera mana k’umunsi w’abatagatifu bose .
Buri tariki ya mbere Ugushyingo, abakirisitu bo mu idini gatulika n’abangirikani, bizihiza umunsi w’abatagatifu bose cyangwa umunsi w’abera, Gusa abo bandi bo mu matorero atandukanye bo basanga nta mpamvu yo kwizihiza uwo umunsi.
Abakirisitu bo muri aya madini uyu munsi usanga bawuha agaciro kawo bitewe n’uko bemera ko abatagatifu hari ibikorwa bikomeye bakoze kandi bagomba gukomeza kubigiraho.
Mariya, ni umukirisitukaziwo muri kiriziya gaturika waganiriye na Iyobokamana.com, akaba yavuze ko umunsi w’abatagatifu we awuha agaciro gakomeye bitewe n’uko abatagatifu hari isura nziza batanze bityo akumva yagerageza kubigana.
Mariya yagize ati” Njyewe nitwa Mariya urumva ko kwigana bikiramariya atari ibintu byoroshye, ariko ubundi abatagatifu n’abantu b’ikitegererezo tugomba kugerageza kwigana dukurikije ibikorwa dusanga muri bibiriya bagiye bakora bakiri kwisi."
Yakomeje agira ati" Numva kandi ari ngombwa ko igihe cyose tugomba kwiyambaza bazina bacu batagatifu kugira ngo badusabire kuri nyagasani Imana yacu.
Eric wo mu itorero ryitwa “itorero ry’urumuri ku misozi” yatangiye atubwira ko uwo munsi w’abatagatifu bose atawuzi, ndetse ku bwe ngo agasanga nta n’icyo usobanuye kuri we.
Eric yagize ati” Njye mu gihe maze muri iri torero, uwo munsi ntawo nzi, yewe nta nuwo nari nsanzwe nzi , Ese ubundi abatagatifu babaho, nta muntu ushobora kubaho. Njye uwo munsi sinywemera, kuvuga ngo umuntu ni umutagatifu bashingiye kubikorwa yakoze sibyo, kuko ibyo amaso y’abantu abona bitandukanye n’ibiba mu mutima.
Eric akomeza avuga ko umuntu yagakoze ibyo Imana ishaka akiri ku isi hanyuma yagera mu ijuru ikazabimugororera, kubwe ngo asanga umutagatifu ari yesu wenyine.
Padiri Yves Emmanuel Rucamumakuba, Padiri mukuru wa paruwasi ya Musambira, yadutangarije ko umunsi mukuru w’abatagatifu bose ari umwe mu minsi mikuru ikomeye kiliziya gaturika yizihiza, aho avuga ko uyu munsi utuma abakirisitu barushaho kwibuka bazina batagatifu babo bazirikana ibyo bakoze byiza kugira ngo bagere ikirenge mu cyabo.
Yagize ati uyu ni umunsi mukuru ukomeye, iyo tuvuga mutagatifu wanjye, ni ukuvuga nitwa Yves Emmanuel, niba ndi muri urwo rugendo rwo kuba umutagatifu , ngomba kwisunga uwabigezeho akansabira, ariko buriya sino kudusabira gusa ahubwo n’imibereho ye myiza ikatubera urugero kugira ngo umuntu abone icyo gukora.
Nubwo hari abavuga ko bitoroshye kuba umuntu yakitwa umutagatifu, Padiri Yves we avuga ko bidakuraho kuba hari abantu Nyagasani yagororeye.
Ubusanzwe kugira ngo muri kiliziya umuntu ashyirwe mu batagatifu, binyura mu nzira ndende kuko abanza gushyirwa mu bahire, nyuma hagakorwa igisa n’ubushakashatsi uko ibimenyetso by’ibikorwa bye byiza bigenda bigaragara, umuntu akabona gushyirwa mu batagatifu.
Kugirwa umutagatifu ni icyemezo gifatirwa i vativani kwa Papa, ndetse ni isi yose ikabimenya.


text:
Musanze: Inkomoko y’izina Mbwe ry’akagari abaturage bifuza ko rihinduka
Yanditswe na NGABOYABAHIZI PROTAIS
Mu karere ka Musanze, mu Murenge wa Gashaki hari akagari kitwa Mbwe kitiriwe umusozi muremure na wo uzwi nka Mbwe.
Abahaturiye bavuga ko inkomoko y’iri zina ishingiye ku nyamaswa nyinshi zitandukanye zabaga mu ishyamba rya kimeza ryahabaga, zirimo izitwa imbwebwe.
Ibi ni byo byatumye ngo bita aka kagari Mbwe, gusa barifuza ko iri zina ryahinduka ngo kuko ritajyanye n’igihe cyane ko hamaze gutera imbere, hakaba hatakirangwa izo mbwebwe.
Aavuganye n’Imvaho Nshya bo muri santere ya Kaguriro hafi y’uyu musozi wa Mbwe, barimo umusaza Habumuremyi Daniel w’imyaka 86.
Yagize ati: “Ku musozi wa Mbwe ni ahantu hari hari ishyamba ry’inzitane rya kimeza ryabagamo inyamaswa nyinshi zitandukanye zirimo n’imbwebwe ku buryo nta muntu wahinyuzaga uko yiboneye, kubera izo nyamaswa, abahigi n’imbwa zabo ni bo rwose bahatungukaga bagiye guhiga zimwe muri izo nyamaswa zirimo n’izo mbwebwe, kuko buriya imbwebwe ni akanyamaswa kangana n’injangwe ariko wabaga utitonze kakagushihura, ubwo rero kubera ayo mateka y’izo mbwebwe izina ryarakomeje ariko bakarihina bakavuga ngo Mbwe kugeza n’ubu.”
Akomeza vuga ko basabye ko rihinduka, kariya kagari kabo kakitwa Ntarama kuko irindi ritajyanye n’igihe.
Umunyamabanga Nshingwabikorwa w’Umurenge wa Gashaki, Dushimire Jean, avuga ko na we yasanze iryo zina rihari, ariko ngo kuba Minisiteri y’Ubutegetsi bw’Igihugu yaravuze ko amazina atajyanye n’igihe yahindurwa, iri na ryo rizahinduka.
Yagize ati: “Minisiteri y’Ubutegetsi bw’Igihugu yadusabye urutonde rw’imisozi n’uduce bifite amazina atajyanye n’igihe, cyangwa se adahesha agaciro agace yahawe, twararukoze ku buryo n’iryo rya Mbwe rizahinduka, kuko Akagari ka Mbwe kubatse i Ntarama ari na ryo abaturage bifuza ko ryasimbura Mbwe”.
Ishyamba rya kimeza ryahoze ku musozi wa Mbwe, ryari rigizwe n’ibiti birimo amatovu, imitobotobo, imizibaziba, imirehe, ibiko, imivumu, imifatangwe n’ibindi.
]Kuri ubu, uyu musozi wateweho ibiti bisanzwe by’inturusu byazanywe n’abazungu, izo nyamaswa zirimo n’imbwebwe zikaba zitakiharangwa.
Mu nkengero z’iri shyamba kuri ubu hari za santeri z’ubucuruzi zirimo Kaguriro na Gashaki, bigaragara ko zigenda zizamuka mu iterambere kubera ubucuruzi butandukanye buhakorerwa, burimo n’imyuga itandukanye yo kogosha n’ibindi.


text:
Amateka ya Yerusalem n’uko yabaye umurwa mukuru wa Isiraheli (Igice cya 2)
Nyuma y’igice cya 1 twabagejejeho ubushize, uyu munsi turakomerezaho, turebere hamwe uko Yerusalemu ndetse na Israer byaje gusibangana ku ikarita y’Isi hakavuka Palestine.
Yerusalemu yakomeje kuba igicumbi n’umurwa mukuru w’igihugu cy’Abayuda ndetse n’imyizerere yabo, kuva ku gihe cy’Umwami Dawidi mu gihe kingana n’imyaka 400, kugeza ubwo Ubwami bwa Israel bwatsindwaga n’ubwami bw’i Babuloni, bumwe mu bwami bwakomeye mu kibaya cya Mesopotamiya, Ubu ni muri Iraq.
Aba israel bavuye mu buhungiro i Babuloni, mu mwaka wa 538 mbere y’ivuka rya Yesu, Yerusalemu yakomeje kuba Umurwa mukuru w’Igihugu cy’Abayuda.
Isenywa rya Yerusalemu no gusibangana kw’igihugu cya Israel ku ikarita y’Isi hakavuka Palestine.
Umwaka wa 70 nyuma y’ivuka cya Kristo, Ufatwa nk’iherezo rya Israel ya mbere. Ariko dusubiye inyuma, haje kubaho gutandukana kw’imiryango ikomoka kuri bene Yakobo, imiryango 9 ijya mu majaruguru ndetse igumana izina rya Israel, hanyuma iyo mu majyepfo 3 igumana izina ry’Ubwami bw’Abayuda.
Impande zombi zaje gutsindwa intambara bituma mu mwaka 587 mbere ya Kristu nta gihugu kigenga cyongeye kubaho, ibice bimwe byari biyobowe n’Ubugereki bwa kera, Babuloni, n’ubwami bw’Abaperesi, kugeza mu mwana wa 140 mbere ya Yesu, nibwo Israel yongeye kugira igihugu cyigenga nyuma yo kwiganzura Abagereki, kugeza mu mwaka wa 4 mbere y’ivuka rya Kristo ubwo na none Israel yongeye gutegekwa n’abakoloni b’Abaroma bari bayoboye byinshi mu bihugu byo mu burasirazuba bwo hagati.
Kugeza no mu ivuka rya Yesu Kristo, Israel yari munsi y’ubutware bw’ingoma y’Abaroma iyobowe na Kayisariya wari ufite icyizaro cye mu Butariyani bw’ubu.
Abayuda bajyanye i Yerusalemu kumwereka Urusengero rwa akataraboneka, nk’uko Bibiliya ibigaragaza; Matayo 24: 1-2 Yesu asohoka mu rusengero. Akigenda, abigishwa be baramusanga bashaka kumwereka imyubakire y’urusengero
Arababwira ati “Ntimureba ibi byose? Ndababwira ukuri yuko aha hatazasigara ibuye rigeretse ku rindi ritajugunywe hasi.”
Muri icyo kinyejana cya mbere nyuma y’ivuka rya Yesu Kristu nibwo ubwami bw’Abaroma bwashenye bidasubirwaho Ubwami bw’Abayuda, ndetse na rwa rusengero rurasenywa nk’uko Yesu yasize abibabwiye.
Kugeza icyo gihe, nta gihugu cyitwaga Palestina cyangwa abantu bitwaga Abanyepalestine bari barigeze kubaho.
Ni muri icyo kinyejana, ubwo Umwami w’Abaroma witwaga Publius Aelius Hadrianus Augustus yategetse ko zina Israel-Abayahudi rivaho burundu hanyuma rigasimbuzwa Palestina, ndetse anategeka ko Yerusalemu ihundurirwa izina ikitwa Aelia Capitolina.
Ibyo byakurikiwe n’iyicwa ry’Abayahudi batagira uko bangana, abandi benshi cyane baragurishwa mu bunyage nk’abacyakara abandi batatanira mu bihugu bitandukanye ku Isi.
Palestina icyo gihe yahise iturwa n’Abarabu bakomokaga mu bihugu bya Jordan, Syria, Lebanon na Iraq.
Nguko uko amateka agaragaza uko Israel ya mbere yarangiye hakavuka Palestina.
Mu gice gikurikira tuzarebera hamwe uko Israel yongeye kubaho ndetse n’uko Yerusalemu yabaye umurwa muku wayo. Tuzareba kandi icyo Bibiliya ivuga kuri Israel ya none ndetse na Yerusalemu.
Amahoro y’Imana akomeze kubana namwe.
BIZIMA [email protected]


text:
Abana b’ingagi 23 bagiye kwitwa amazina
Yanditswe na TWAGIRA WILSON
Mu kiganiro ubuyobozi bw’Urwego rw’Igihugu rw’Iterambere RDB, rwagiranye n’itangazamakuru mu rwego rwo kugaragaza aho imyiteguro yo kwita izina ingagi igeze, bwatangaje ko muri icyo gikorwa abana b’ingagi 23 ari bo bazitwa amazina mu muhango uzabera mu murenge wa Kinigi mu Ntara y’Amajyaruguru ku ya 7 Nzeri 2018, ukazitabirwa na bamwe mu bayobozi bakuru b’igihugu, ndetse n’abandi bafatanyabikorwa mu kubungabunga ingagi baturutse hirya no hino ku Isi.
Avugana n’itangazamakuru, Umuyobozi ushinzwe ubukerarugendo muri RDB, Belise Kariza, asanga ari umuhango ugiye kuba mu gihe umubare w’izi ngagi zo mu birunga ukomeje kwiyongera ku buryo bushimishije, agaragaza ko ibarura riheruka ryagaragaje ko ubu zibarirwa kuri 604 zivuye kuri 480 mu mwaka wa 2010.
Kariza ati “Kuri iyi nshuro ya 14, turitegura kwita amazina abana b’ingagi 23, ubwo twishimira uko umubare w’ingagi ugenda wiyongera cyane, ibyo byagezweho ku bufatanye n’abaturage n’abandi bafatanyabikorwa mu kubungabunga ingagi zo mu misozi’’.
Ku birebana n’ibyakozwe mu gufasha no guteza imbere ubuzima bw’abaturiye za Pariki, Kariza agaragaza imishinga y’iterambere ry’abaturage yegerejwe abatuye Kitabi, Ndego, mu karere ka Kayonza n’ahandi, aho RDB yitegura gutaha ibyo bikorwa ku ya 27 Nyakanga kugeza ku ya 5 Nzeri 2018. Ati “Kugeza ubu twubakiye abaturage inzu icumi, bari basanzwe mu bikorwa bibi bya barushimusi, naho abo muri Ndego tubaha ivuriro, amashanyarazi hamwe na pompe zizamura amazi, yose ni inyungu ikomoka ku mafaranga ava mu bukerarugendo, muri rusange miriyoni imwe y’amadolari na miriyoni 28, ni yo yashyizwe mu miryango 158, aho bahawe amazi meza, amashuri n’amavuriro”.
Guverineri w’Intara y’Amajyaruguru Gatabazi Jean Marie Vianney wari muri icyo kiganiro, ashima ko ubukerarugendo bugenda bunatanga umusaruro ku baturiye za pariki, binyuze muri gahunda yo kubasaranganya 10% by’inyungu ziva muri ubwo bukerurugendo.
Akomeza avuga ko abahoze ari ba rushimusi b’inyamaswa babonye icyo bakora, ubu bakaba ari bo bazirinda kugira ngo hatagira ikizihungabanya, ndetse bakaba baravuyemo abayobora abakerurugendo, ababatwara mu modoka,
Ati “Ahubwo usanga abari abanzi b’ibidukukijije ubu ari bo bazikunda, abashoferi bayobora ba mukerarugendo, abari ba rushimusi ubu ni inshuti z’ibidukikije. Hari imihanda myiza yakozwe muri kariya gace, amashuri n’ibindi bivuye mu musaruro w’ubukerarugendo”.
Anna Behm uhagarariye gahunda zigamije kurengera ingagi, (International Gorilla Conservation Program), yavuze ko kuba hari abana 23 bagiye kwitwa amazina, bigaragaza ko ko umubare w’izi ngagi ukomeje kwiyongera mu bihugu by’Akarere zibonekamo harimo n’u Rwanda.


text:
Hari icyo waba uzi ku ndwara yitwa cholesteatoma?
Cholesteatoma ni indwara ifata mu gutwi imbere igatuma uruhu rw’inyuma y’inanga rubyimba cyane ariko ntibibe ikibyimba cyangwa se kanseri ahubwo hakabyimba gusa, ahanini ngo biterwa no kuba umuntu asanzwe arwara zimwe mu ndwara zifata amatwi nkuko tubikesha urubuga healthline.com
Ese iyi ndwara iterwa n’iki?
Nyuma yo kuba ishobora guterwa na zimwe mu ndwara zifata amatwi nk’umuhaha, iyi ndwara ishobora kuvukanwa noneho uko umwana akura akaba ari nako nayo igenda ikura cyangwa se igakira ubundi ikagaruka
Ikindi nuko iyi ndwara ngo ishobora guterwa n’imikorere mibi y’umuyoboro wa eustache bikazatuma rwa ruhu rwo mu gutwi imbere rubyimba ari nabyo bivamo indwara ya cholesteatoma
Dore bimwe mu bimenyetso by’iyi ndwara
Amakuru dukesha urubuga healthline.com avuga ko uko ikibyimba kigeda gikura ni nako uburibwe bwo mu gutwi imbere bwiyongera noneho hagasohokamo ibintu bimeze nk’amazi binuka cyane
Uko iminsi igenda ishira rero ngo ni nako cya kibyimba kibyiga ugutwi kikagufunga ukazasanga umuntu atabasha kumva neza nkuko byari bimeze mbere ndetse yanatambuka akibwira ko ahetamye agahetama yibwira ko ari bwo ari kugenda neza
Urubuga healthline.com dukesha iyi nkuru ruvuga ko aho iyi ndwara ibera mbi aruko iyo itavuwe neza kandi kare igira ingaruka zitandukanye zirimo:
kurwara indwara zifata ubwonko nk’ikibyimba cyangwa mugiga
Kugira paralise mu maso
Kubyimba cyane mu gutwi no guhora ufite ibibazo bitandukanye mu gutwi
Ese iyi ndwara irakira?
Abahanga mu bijynye n’ubuzima bw’ugutwi bavuga ko iyi ndwara ikira rwose iyo umuntu yayifatiranye hakiri kare kuko icyo bakorera umuntu ufite iyi ndwara ni ukumubaga cya kintu kibyimbye kikavamo kandi iyo bamubaze ahita ataha agakomeza gufata imiti nkuko bisanzwe adatinze kwa muganga gusa iyo yamaze kurengerna ngo biragorana cyane
Src: healthline.com


text:
Imimaro 10 yo kunywa amazi mu gitondo ntakintu urashyira mu gifu
Mu bigize umuntu, amazi yihariye 70%. Twavuga ko ariyo ya mbere mu bifitiye umuntu akamaro. Umubiri utakaza amazi buri munsi binyuze mu byuya no kunyara, akaba ariyo mpamvu ugomba guhora usimbuza amazi watakaje, kugira ngo wirinde umwuma.
Ibindi binyobwa nka fanta, imitobe, ikawa, inzoga n’ikawa bibonekamo caffeine n’ibindi bizwiho gukamura amazi mu mubiri, kubinywa ahubwo usanga birushaho gutuma utakaza amazi.
Amazi ubwayo yonyine, niyo akurinda umwuma kandi agafasha kongera urugero rw’akenewe mu mubiri.
Umubiri ukoze ku buryo iyo urugero rw’amazi rugabanutse ugusaba andi, ubibwirwa n’uko wagize inyota. Gusa hari ibindi bimenyetso umubiri ushobora kukwereka, ukumenyesha ko ukeneye amazi cg utayakeneye.
Kunywa amazi mu gihe nta kintu uragashyira mu gifu nabyo bifitiye umubiri umumaro mwiza, ibi ni bimwe mu bintu byiza biterwa no kunywa amazi mu gitondo nta kintu urafata cyo kurya.
1.Birinda impatwe
Iyo unywa amazi ahagije bikurinda uburwayi bw’impatwe(kwituma bigoye)kuko kunywa amazi bizafasha umubiri gukora igogora.
2. Bigabanya imyanda mu mubiri
Kubera kunywa amazi bituma ujya kenshi mubwiherero, bituma hari imyanda isohoka akenshi ituruka mubyo turya n’ibyo tunywa bishobora kwangiza umubiri, iyo ufashe amazi rero uba ugabanya n’umwanda mu mubiri kandi bigabanya kubyimba inda.
3. Bituma umuntu asonza
Buri wese azi ko kurya ari ingezi, ese ni iki ukora iyo wumva ushonje ? kunywa amazi mu gifu nta kintu kirimo byongera ubushake bwo gusha kurya(apetite). Nubyuka mu gitondo ujye unywa amazi, ikirahure bizakurinda kugira ibindi bibazo byose byaturuka ku mafunguro uri bufate uwo munsi.
4. Birinda kuribwa n’umutwe
Imwe mu mpamvu nyinshi zitera abantu kuribwa n’umutwe ni uko batanywa amazi ahagije. Umwuma ni kimwe mubitera umutwe. Kunywa amazi birinda umuntu umwuma. Kunwa amazi ikirahure kimwe mu gitondo ni umwe mu muti w’umutwe. Kunywa amazi uhereye mu gitondo kandi bituma umuntu atagira umwuka mubi n’izindi ndwara ziterwa na mikorobe.
5. Byoza amara y’umuntu
Kunywa amazi bituma imyanda yo mu mara isohoka, kandi bifasha umubiri kuvoma intungamubiri byihuse ziboneka mubyo turya.
6. Byihutisha igogorwa
Kunywa amazi mbere yuko ugira ikintu kintu cyose ushyira mu nda byoroshya igogorwa, bikaba bifasha umubiri gusaka intungamubiri aho zigenewe bibyura kunywa ibirahure umunani birebire ku munsi bifitiye umumaro umubiri w’umuntu.
7. Byongera imbaraga z’umubiri
Nuzajya wumva ufite intenke z’umubiri, jya unywa amazi, byibura ikirahure kimwe kirekire, byongera abasikirikare b’umubiri, kandi bikwirakwiza umwuka mwiza mu maraso(oxygen)
8. Bituma utakaza ibiro
Kuberako amazi atagira intungamubiri nkiboneka mu birirwa bisanzwe(calories), ntabwo kuyanywa bizanira umubiri ingaruka n’imwe bityo rero kunywa amazi bigabanya ibiro byinshi n’umubiri harimo no kugabanya umubyibuho ukabije (Obesite. Iyo umuntu anywa amazi aragenda akagabanya imbaraga amavuta menshi n’umunyu biba bifite.
9. Bituma umuntu agira uruhu rwiza
Niba ushaka koza uruhu rwawe rugasa neza, kunywa amazi ni imwe mu nzira zifasha umuntu kubigeraho ugasa neza.i Iyo umuntu afite umwanda mwinshi mu mubiri uruhu ntirushobora gucya usanga rwijimye. Kunywa amazi bituma uruhu rworoha , rugatoha bituma umuntu agira uruhu rukeye cya cyane urwo mu maso.
10. Byongera ubudahangarwa bw’umubiri
Amazi agirira akamaro umubiri wose, harimo no kongerera umubiri ubudahangarwa bikaba byatuma umubiri w’umuntu udafatwa n’indwara iyo ariyo yose.
Kunywa amazi kenshi ukibyuka nta kindi kintu uragashyira mu gifu birinda igifu kwangirika.
Nko m’Ubuyapani abantu benshi usanga bafata ibirahure 4 buri gitondo mbere yuko bafata amafunguro ya mu gitondo (Breakfast). Ibi bituma bagira ubuzima buzira umuze.
Umumaro wo kunywa amazi mu gitondo ni myinshi, gusa amazi adakonje cyangwa ntabe ashyushye ni meza cyane kurusha.
.Ismael@Agakiza.org